title: 2013 m. birželio 24 d. Tarybos sprendimas 2013/320/BUSP, kuriuo remiama fizinio saugumo ir atsargų valdymo veikla, kad būtų sumažintas neteisėtos prekybos šaulių ir lengvaisiais ginklais (ŠLG) bei jų šaudmenimis pavojus Libijoje ir regione

text:
26.6.2013

               LT

               Europos Sąjungos oficialusis leidinys

               L 173/54

         TARYBOS SPRENDIMAS 2013/320/BUSP
   2013 m. birželio 24 d.
   kuriuo remiama fizinio saugumo ir atsargų valdymo veikla, kad būtų sumažintas neteisėtos prekybos šaulių ir lengvaisiais ginklais (ŠLG) bei jų šaudmenimis pavojus Libijoje ir regione
   EUROPOS SĄJUNGOS TARYBA
   atsižvelgdama į Europos Sąjungos sutartį, ypač į jos 26 straipsnio 2 dalį ir 31 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               po 2011 m. vasario mėn. liaudies sukilimo Libijoje ir po to vykusio ginkluoto konflikto Libija susiduria su gausių įprastinių ginklų ir šaudmenų atsargų, įskaitant didelį kiekį netinkamų naudoti ir pavojingų objektų, problema. Nekontroliuojamas šaulių ir lengvųjų ginklų (ŠLG) bei jų šaudmenų plitimas padidino nesaugumą Libijoje, kaimyninėse šalyse bei platesniame regione, aštrindamas konfliktą ir kenkdamas po konflikto vykusiam taikos kūrimo procesui ir taip keldamas rimtą pavojų taikai bei saugumui;

               (2)

               vykdydama tolesnę veiklą, susijusią su jos pagalba Libijos žmonėms per konfliktą ir po jo, Sąjunga yra įsipareigojusi toliau bendradarbiauti su Libija daugeliu klausimų, įskaitant saugumo klausimus, ir remti perėjimo prie demokratijos, tvarios taikos bei saugumo procesą;

               (3)

               2005 m. gruodžio 15 ir 16 d. Europos Vadovų Taryba priėmė ES kovos su neteisėtu šaulių ir lengvųjų ginklų bei jų šaudmenų kaupimu ir prekyba jais strategiją. Toje strategijoje pripažįstama, kad dėl ŠLG ir jų šaudmenų gausos tokius ginklus lengvai gali įsigyti civiliai gyventojai, nusikaltėliai, teroristai bei kovotojai, ir pabrėžiama, kad reikia imtis prevencinių veiksmų kovojant su neteisėta įprastinių ginklų pasiūla bei paklausa. Joje išskiriama Afrika kaip žemynas, patiriantis didžiausią vidaus konfliktų, kuriuos aštrina ŠLG antplūdis, poveikį;

               (4)

               2012 m. gegužės 23 d. Libija, Sudanas, Centrinė Afrikos Respublika, Čadas ir Kongo Demokratinė Respublika pasirašė Chartumo deklaraciją „Dėl šaulių ir lengvųjų ginklų kontrolės Vakarų Sudano kaimyninėse šalyse“. Chartumo deklaracijoje Libija ir kitos signatarės įsipareigojo, inter alia, stiprinti nacionalinius pajėgumus ir institucijas, kad pagal tarptautinius standartus būtų parengtos bei įgyvendintos visapusiškos ŠLG kontrolės strategijos, nacionaliniai veiksmų planai ir intervencijos, įskaitant valstybės turimų ŠLG bei jų šaudmenų fizinį saugumą ir atsargų valdymą (FSAV);

               (5)

               Chartumo deklaracijoje regioninės ir tarptautinės organizacijos raginamos teikti techninę bei finansinę paramą, derinant ją su tarptautine bendruomene, kad būtų įgyvendintos 2012 m. gegužės 22–23 d. Chartumo konferencijos išvados ir visi tolesni veiksmai bei iniciatyvos ŠLG klausimui kiekvienoje šalyje spręsti;

               (6)

               2004 m. birželio 18 d. Libijoje ratifikuotas Protokolas prieš neteisėtą šaunamųjų ginklų, jų dalių ir komponentų bei šaudmenų gamybą ir prekybą jais, papildantis Jungtinių Tautų konvenciją prieš tarptautinį organizuotą nusikalstamumą;

               (7)

               Vokietijos tarptautinio bendradarbiavimo agentūra Gesellschaft für internationale Zusammenarbeit (GIZ) GmbH (GIZ) rengia įprastinės ginkluotės kontrolei Libijoje skirtą projektą. 2012 m. gegužės 2 d. GIZ ir Libijos Gynybos ministerijai priklausantis Kovos su minomis veiksmų centras susitarė dėl kovos su minomis veiksmams ir įprastinės ginkluotės kontrolei skirtos programos metmenų. Visą „Įprastinės ginkluotės kontrolės Libijoje programą“ (Programa) sudaro du konkretūs moduliai ir ją bendrai finansuoja Sąjunga bei Vokietijos federalinė užsienio reikalų ministerija;

               (8)

               būtina užtikrinti Libijos atsakomybę už FSAV veiklos vykdymą pagal pagrindinius nacionalinės atsakomybės ir veiksmingo vietos partnerių įgalinimo principus. Todėl Programa siekiama į FSAV veiklą įtraukti atitinkamus Libijos suinteresuotuosius subjektus, prireikus įskaitant Vidaus ministeriją, Gynybos ministeriją, ginkluotąsias pajėgas ir kitus atitinkamus subjektus. GIZ svarbiems Programos partneriams teiks operacinę paramą ir technines konsultacijas;

               (9)

               Programoje atsižvelgiama į dabartinę Libijos padėties dinamiką ir būtinybę nuo pat pradžių į procesą įtraukti visus suinteresuotuosius subjektus bei potencialius nacionalinius partnerius. Ja siekiama kurti partnerystės su kovos su minomis veikloje ir FSAV klausimais besispecializuojančias tarptautines nevyriausybines organizacijas, kurios jau įrodė savo operacinius gebėjimus Libijoje. Be to, joje akcentuojamas regioninio bendradarbiavimo su kaimyninėmis šalimis puoselėjimas. Sąjungos nuomone, suteikiant finansinę paramą GIZ būtų prisidėta prie pavojaus, susijusio su neteisėto įprastinių ginklų bei šaudmenų platinimo į Libiją ir iš jos bei į platesnį regioną ir iš jo, mažinimo,

         PRIĖMĖ ŠĮ SPRENDIMĄ:
   1 straipsnis
   1.   Sąjunga siekia skatinti taiką ir saugumą Libijoje bei platesniame regione, remdama priemones, kurių tikslas – užtikrinti patikimą Libijos valdžios institucijų arsenalų fizinį saugumą ir atsargų valdymą, kad sumažintų pavojų, kurį taikai bei saugumui kelia ŠLG bei jų šaudmenų neteisėtas platinimas ir per didelis kaupimas, be kita ko, šioje srityje puoselėdama veiksmingą daugiašališkumą regioniniu lygiu.
   2.   Veikla, kurią Sąjunga ketina remti, siekiama šių konkrečių tikslų:

               —

               padėti Libijos valdžios institucijoms parengti nacionalinę strategiją ir standartines veiklos procedūras FSAV srityje;

               —

               padėti Libijos valdžios institucijoms parengti mokymo FSAV klausimais sistemą;

               —

               remti šaudmenų saugojimo vietų rekonstrukciją ir saugumo valdymą pagal nacionalinius standartus;

               —

               suteikti laikinas įprastinių ginklų ir šaudmenų atsargų saugyklas;

               —

               remti apgyvendintose vietovėse esančių šaudmenų saugojimo vietų perkėlimą;

               —

               atlikti galimybių studijas, susijusias su galimybėmis mažinti esamas šaudmenų atsargas jas perdirbant;

               —

               puoselėti regioninį bendradarbiavimą FSAV klausimais su kaimynėmis šalimis;

               —

               sukurti atsparią pavojaus valdymo sistemą, kad būtų užtikrintas programos įvykdymas sparčiai besikeičiančioje įgyvendinimo aplinkoje.

         3.   Kad būtų pasiektas 1 dalyje nurodytas tikslas, Sąjunga sieks padėti Libijos valdžios institucijoms rekonstruoti neapsaugotas šaudmenų saugojimo vietas, kurios buvo pažeistos per konfliktą, ir užtikrinti patikimą arsenalų fizinį saugumą ir atsargų valdymą. Šis projektas įgyvendinamas laikantis nacionalinės atsakomybės principo, siekiant ilgalaikio tvarumo. Todėl visa veikla bus derinama su atitinkamomis Libijos valdžios institucijomis ir kitais atitinkamais suinteresuotaisiais subjektais. Be to, šis projektas grindžiamas principu „nedaryti žalos“ didelio jautrumo konflikto kontekste.
   Projekto išsamus aprašymas pateikiamas priede.
   2 straipsnis
   1.   Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) yra atsakingas už šio sprendimo įgyvendinimą.
   2.   1 straipsnio 3 dalyje nurodyto projekto techninį įgyvendinimą vykdo bendrovė Deutsche Gesellschaft für Internationale Zusammenarbeit (GIZ) GmbH (GIZ).
   3.   GIZ vykdo šią užduotį vyriausiojo įgaliotinio atsakomybe. Šiuo tikslu vyriausiasis įgaliotinis ir GIZ sudaro būtinus susitarimus.
   3 straipsnis
   1.   1 straipsnyje nurodytam projektui įgyvendinti skiriama orientacinė finansavimo suma yra 5 000 000 EUR. Visam projektui numatytas biudžetas, kurį bendrai finansuoja Vokietijos federalinė užsienio reikalų ministerija, iš viso sudaro 6 600 000 EUR.
   2.   Iš 1 dalyje nustatytos sumos finansuojamos išlaidos tvarkomos laikantis Sąjungos biudžetui taikomų procedūrų ir taisyklių.
   3.   Komisija prižiūri, kad 1 dalyje nurodytos išlaidos būtų tinkamai tvarkomos. Šiuo tikslu ji sudaro finansavimo susitarimus su GIZ. Susitarime numatoma, kad GIZ turi užtikrinti Sąjungos įnašo matomumą atitinkamai pagal jo dydį.
   4.   Įsigaliojus šiam sprendimui, Komisija stengiasi kuo greičiau sudaryti 3 dalyje nurodytą susitarimą. Ji informuoja Tarybą apie visus sunkumus, su kuriais susiduriama tame procese, ir apie susitarimo sudarymo datą.
   4 straipsnis
   1.   Vyriausiasis įgaliotinis Tarybai pateikia šio Sprendimo įgyvendinimo ataskaitą, remdamasis GIZ reguliariai teikiamomis ataskaitomis. Šios ataskaitos yra Tarybos atliekamo įvertinimo pagrindas.
   2.   Komisija teikia ataskaitas, susijusias su 1 straipsnyje nurodyto projekto finansiniais aspektais.
   5 straipsnis
   1.   Šis sprendimas įsigalioja jo priėmimo dieną.
   Jis peržiūrimas ir patikslinamas ne vėliau kaip per 24 mėn. po 3 straipsnio 3 dalyje nurodyto susitarimo sudarymo dienos, atsižvelgiant į politinę padėtį Libijoje.
   2.   Šis sprendimas netenka galios praėjus 60 mėn. po 3 straipsnio 3 dalyje nurodyto susitarimo sudarymo dienos, nebent atlikus peržiūrą pagal 2 dalį būtų nuspręsta kitaip. Tačiau jis netenka galios praėjus šešiems mėnesiams nuo jo įsigaliojimo dienos, jei per tą laikotarpį susitarimas nėra sudarytas.

      Priimta Liuksemburge 2013 m. birželio 24 d.

            Tarybos vardu

            Pirmininkė

         C. ASHTON

      PRIEDAS

         Įprastinės ginkluotės kontrolės Libijoje programa

      1.   BENDRA INFORMACIJA IR LOGINIS PAGRINDAS

      1.1   Bendra informacija

      2011 m. vykstant revoliucijai Libijoje, Kadafio režimas prarado didelės savo įprastinių ginklų arsenalo dalies kontrolę. Dėl to ginklų saugyklos tapo prieinamos tiek opozicijos kovotojams, tiek civiliams, tiek ir kareiviams. Pasibaigus kovoms, ginklų kontrolė centriniu lygiu nebuvo visiškai atkurta; dėl ginklų platinimo ir kontrabandos daromas poveikis vykstantiems konfliktams kaimyniniuose regionuose. Be to, įprastiniai ginklai atsidūrė civilių namuose, dėl to Libijos visuomenėje susidarė padėtis, kai daug privačių asmenų turi įprastinių ginklų. Negana to, teritorijos aplink ginklų ir šaudmenų saugyklas, žemės ūkio paskirties žemė ir viešosios erdvės yra užterštos nuo karo likusių sprogmenų.
      Libijos vyriausybės institucijų teigimu, visoje Libijoje skubiai reikia nustatyti griežtesnę įprastinių ginklų ir šaudmenų kontrolę centriniu lygiu. Libijos vyriausybės institucijos nustatė, kad siekiant veiksmingai užtikrinti tokią kontrolę esama žinių perdavimo, įrangos ir techninių pajėgumų poreikio. Be to, Libijos pilietinės visuomenės organizacijoms, kurios dirba šioje srityje, trūksta finansinių išteklių ir reikia pagerinti jų techninius pajėgumus. Reaguojant į šiuos iššūkius, Deutsche Gesellschaft für internationale Zusammenarbeit (GIZ) GmbH (GIZ) ir Libijos gynybos ministerijos globojamas Kovos su minomis veiksmų centras pasiekė susitarimą dėl paramos programos įprastinės ginkluotės kontrolės srityje, įskaitant fizinį saugumą ir atsargų valdymą (FSAV).
      Remiantis 2012 m. spalio mėn. GIZ pateiktu pasiūlymo projektu, Vokietijos federalinė užsienio reikalų ministerija pavedė GIZ įgyvendinti Įprastinės ginkluotės kontrolės Libijoje programą (toliau - Programa). Projekto trukmė – 5 metai (60 mėnesių), suskirstyta į 4 etapus. Bendras numatomas projekto biudžetas – 6 600 000 EUR; bendrą finansavimą teikia du paramos teikėjai – Vokietijos federalinė užsienio reikalų ministerija ir Sąjunga. Vokietijos federalinės užsienio reikalų ministerijos įnašas – 1 600 000 EUR., o Europos Sąjungos – iki 5 000 000 EUR. Už įgyvendinimo valdymą bus atsakinga GIZ.
      Veikla pradėta vykdyti 2012 m. lapkričio 1 d. ir bus užbaigta 2017 m. spalio 31 d. Federalinė užsienio reikalų ministerija padengs išlaidas, susijusias su pajėgumų plėtojimo moduliu, taip pat visas FSAV modulio išlaidas, kurias Sąjunga laiko neatitinkančiomis reikalavimų.
      Parama partneriams Libijoje bus teikiama šia forma: žinių perdavimas, kurį atliks ilgojo laikotarpio ir trumpojo laikotarpio ekspertai, rengiant ir vykdant specializuotus mokymo kursus, medžiagų ir įrangos teikimas, taip pat tam tikrų finansinių įnašų teikimas priemonių įgyvendinimo tikslu per vyriausybės institucijas ir specializuotas agentūras, įskaitant subsidijas.
      GIZ ir Federalinės užsienio reikalų ministerijos bendradarbiavimo tvarka išsamiai nustatyta bendrajame susitarime, kurį 2005 m. pasirašė GIZ ir Federalinė užsienio reikalų ministerija.
      GIZ ir Komisijos bendradarbiavimo tvarka bus išsamiai nustatyta susitarime, kurį pasirašys GIZ ir Komisija.
      1.2   Paramos pagal BUSP loginis pagrindas, matomumas ir tvarumas

      Dėl nekontroliuojamo įprastinių ginklų ir šaudmenų platinimo po 2011 m. vasario mėn. įvykių ir vėliau padėtis Libijoje, kaimyninėse šalyse ir platesniame regione tapo dar nesaugesnė, konfliktas paaštrėjo, buvo pakenkta taikos kūrimui pasibaigus konfliktui ir taip keliama rimta grėsmė tikai ir saugumui. Be to, ES kovos su neteisėtu šaulių ir lengvųjų ginklų (ŠLG) bei jų šaudmenų kaupimu ir prekyba jais strategijoje Afrika išskiriama kaip žemynas, labiausiai kenčiantis nuo vidaus konfliktų, kuriuos aštrina destabilizuojantis ŠLG antplūdis; Sąjungos parama Programai siekiama reaguoti į tas grėsmes. Ja taip pat užtikrinama, kad saugumo ir vystymosi politika būtų nuoseklios. Toliau plėtodama Sąjungos paramą Libijos žmonėms konflikto metu ir po jo, visų pirma paramą pagal stabilumo priemonės trumpalaikį komponentą Danijos pabėgėlių tarybai, DanishChurchAid ir Patariamajai minų klausimų grupei nesprogusių šaudmenų šalinimo srityje ir didinant civilių gyventojų informuotumą apie ŠLG ir nuo karo likusių sprogmenų keliamą riziką, Sąjunga yra pasiryžusi toliau bendradarbiauti su Libija įvairiais klausimais, įskaitant saugumo klausimus.
      Siekdama visapusiškai pasinaudoti Sąjungos turimomis priemonėmis Sąjungos viduje ir jos dvišaliuose santykiuose, Sąjunga rems programą bendru finansavimu, kad jos parama būtų veiksmingai teikiama dalijantis techniniais ir valdymo pajėgumais ir sistemomis ir kad būtų skatinama naudotis bendromis stebėsenos, vertinimo ir apskaitos procedūromis.
      Kaip viena iš pirmaujančių organizacijų teikiant tarptautinio bendradarbiavimo paslaugas tvaraus vystymosi srityje, GIZ turi ilgalaikės patirties užtikrinant savo pačios matomumą kartu su savo partneriais. Tuo tikslu GIZ organizacijos struktūroje yra ryšių departamentas, disponuojantis specializuotomis išorės ryšių palaikymo priemonėmis. Taigi Sąjungos matomumas bus užtikrintas tinkamai sukuriant „prekės ženklą“ ir užtikrinant viešumą, akcentuojant Sąjungos vaidmenį, užtikrinant jos veiksmų skaidrumą ir geriau informuojant specifinę ar bendrą auditoriją apie priežastis, dėl kurių imtasi Programos, taip pat apie Sąjungos paramą Programai ir šios paramos rezultatus. Viešumas gali būti tokių formų: ataskaitų skelbimas, renginiai, fotografijos, vaizdo dokumentinė medžiaga ir t. t. Projekto metu parengta medžiaga bus aiškiai pažymėta Sąjungos vėliavos ženklu laikantis Sąjungos gairių dėl tikslaus vėliavos naudojimo ir atkūrimo.
      Projekto tikslas – užtikrinti numatytų priemonių tvarumą remiantis jo ypatinga struktūra ir daug lygių apimančiu metodu. Jis parengtas kaip vidutinės trukmės penkerių metų projektas, taip susiejant trumpo laikotarpio neatidėliotinas operacijas ir ilgalaikius projektus, kuriais skatinamas tvarus vystymasis. Nuo pat pradžių Libijos partneriai dalyvaus rengiant projektą, kad būtų užtikrintas kuo didesnis nacionalinis savarankiškumas, o pabaigoje šešių mėnesių trukmės perdavimo etape jie bus pasirengę perimti visą atsakomybę po penkerių metų. Be to, GIZ dirbs įvairiais lygiais, bendradarbiaus su valstybės institucijomis, nevyriausybinėmis organizacijomis ir pilietine visuomene, taip pat su tarptautiniais paramos teikėjais. Siekiant užtikrinti projekto veiklos tęstinumą tokioje nestabilioje šalyje kaip Libija, į projektą įtrauktas rizikos valdymo komponentas. Priemonių tvarumas pasibaigus projekto trukmei, konkrečiai skatinamas į projektą integruojant žmogiškųjų gebėjimų plėtojimo, institucinio plėtojimo ir regioninių tinklų kūrimo elementus. Tai reiškia, kad bus padidinti gebėjimai siekiant užtikrinti, kad prireikus ateityje Libijos valstybės institucijos galėtų imtis reikiamų susijusių iniciatyvų.
      2.   TIKSLAI

      2.1   Bendrieji tikslai

      Programos tikslas – padėti Libijos institucijoms vykdyti veiksmingą nacionalinę savo įprastinių ginklų bei šaudmenų kontrolę, kuo labiau sumažinti neteisėto įprastinių ginklų bei šaudmenų platinimo pavojų ir valdyti su saugumu susijusius Libijos ginkluoto konflikto padarinius. Visų pirma projektu siekiama sustiprinti Libijos valstybės institucijas ir nevyriausybines organizacijas įprastinių ginklų ir šaudmenų kontrolės srityje. Projektu taip pat bus skatinamas regioninis bendradarbiavimas.
      2.2   Konkretūs tikslai

                  i)

                  remti Libijos valstybės institucijas, kurioms paskirta užduotis prižiūrėti ir koordinuoti veiklą įprastinių ginklų kontrolės ir kovos su minomis veiksmų srityje (Libijos kovos su minomis veiksmų centras), kad jos galėtų vykdyti savo užduotis;

                  ii)

                  sustiprinti Libijos nevyriausybines organizacijas, veikiančias įprastinių ginklų kontrolės ir kovos su minomis veiksmų srityje, joms vykdant propagavimo, informuotumo didinimo veiklą, taip pat atliekant technines užduotis;

                  iii)

                  padėti Libijos valstybės institucijoms, kurioms pavesta vykdyti koordinavimą ir priežiūrą FSAV srityje, rengti, koordinuoti ir įgyvendinti FSAV priemones.

                  iv)

                  tiesiogiai remti atsargų valdymo veiklos vykdymą, įskaitant saugojimo vietų perkėlimą toliau nuo apgyvendintų vietovių, šaudmenų saugojimo vietų rekonstrukciją pagal nacionalinius standartus ir šaudmenų laikinų saugyklų suteikimą ir įdiegimą;

                  v)

                  skatinti regioninį bendradarbiavimą, dalijimąsi žiniomis ir tarpusavio mokymąsi FSAV bei įprastinių ginklų platinimo ir neteisėto kaupimo srityse.

            3.   PROJEKTO MODULIAI IR LAUKIAMI REZULTATAI

      Projektą sudaro du specifiniai moduliai:

                  3.1

                  Gebėjimų plėtojimas (finansuoja Vokietijos federalinė užsienio reikalų ministerija); ir

                  3.2

                  FSAV (finansuoja Sąjunga)

            3.1   Gebėjimų plėtojimas (finansuoja Vokietijos federalinė užsienio reikalų ministerija)

      Šiuo moduliu siekiama stiprinti Libijos valstybės institucijų, kurioms paskirta užduotis prižiūrėti ir koordinuoti veiklą įprastinių ginklų kontrolės ir kovos su minomis veiksmų srityje, taip pat Libijos nevyriausybinių organizacijų, susijusių su ginklų kontrole ir kovos su minomis veiksmais, gebėjimus. Tai apima organizacinio plėtojimo skatinimą, finansų ir kontrolės valdymo gerinimą, taip pat techninių gebėjimų plėtojimą.
      Laikantis bendrų programos tikslų šiuo moduliu įgyvendinamas nacionalinio savarankiškumo principas ir siekiama sustiprinti Libijos institucijas ir pajėgumus ilgalaikio tvarumo tikslu. Plėtojant gebėjimus bus akcentuojami du aspektai. Pirmiausia daugiausia dėmesio bus skirta Libijos nacionalinei valdžios institucijai, atsakingai už kovos su minomis veiksmus, Kovos su minomis veiksmų centrui, kuris yra Gynybos ministerijos dalis. Antra, dėmesys bus skirtas Libijos pilietinės visuomenės organizacijoms, dalyvaujančioms sprogmenų šalinimo informuotumo didinimo veikloje.
      1 rezultatas: Bus nustatyti ir įvertinti Libijos kovos su minomis veiksmų centro, nacionalinės Libijos institucijos, kurią Libijos užsienio reikalų ministerija paskyrė atsakinga už priežiūrą ir veiklos koordinavimą įprastinių ginklų kontrolės ir kovos su minomis veiksmų srityje, mokymo ir įrangos poreikiai. Libijos kovos su minomis veiksmų centras parengs institucinių gebėjimų stiprinimo, be kita ko, organizacinio plėtojimo ir finansų bei kontrolės valdymo srityse strategiją.

                  1 veiksmas

                  :

                  Institucinių gebėjimų poreikių rengimas ir analizavimas;

                  2 veiksmas

                  :

                  Verslo plano ir kokybės valdymo sistemos rengimas;

                  3 veiksmas

                  :

                  Asmenų, atsakingų už ginklų ir šaudmenų saugyklų personalo įdarbinimą, mokymo ir rengimo bendrosios programos rengimas;

                  4 veiksmas

                  :

                  Parama institucijos partnerės (Kovos su minomis veiksmų centro) koordinavimo biurų įrengimui.

            Rezultatai:

                  —

                  kovos su minomis veiksmų centro institucinių gebėjimų plėtojimo poreikių vertinimas atliktas ir dokumentuotas iki projekto 18-to mėnesio pabaigos;

                  —

                  atitinkamos institucijos (Kovos su minomis veiksmų centro) parengtas verslo planas ir kokybės valdymo procesas iki projekto 30-to mėnesio pabaigos;

                  —

                  atitinkama institucija (Kovos su minomis veiksmų centras) tinkamai aprūpinta įranga iki projekto 30-to mėnesio pabaigos;

                  —

                  mokymo programa parengta bendradarbiaujant su institucija partnere (Kovos su minomis veiksmų centru).

            Tolesni šios veiklos rezultatai bus nurodyti iki projekto 6-to mėnesio pabaigos bendradarbiaujant su Kovos su minomis veiksmų centru. Atsižvelgiant į tai, kad Libijos užsienio reikalų ministerija neseniai paskyrė instituciją partnerę, atitinkami rodikliai bus nurodyti kuo greičiau.
      2 rezultatas: Bus nustatyti ir įvertinti Libijos nevyriausybinių organizacijų, veikiančių įprastinių ginklų kontrolės ir kovos su minomis veiksmų srityje, mokymo ir įrangos poreikiai. Bus sustiprinti šių nevyriausybinių organizacijų gebėjimai, visų pirma valdymo, finansų valdymo ir techninių gebėjimų srityje.

                  1 veiksmas

                  :

                  Mokymas valdymo ir finansų valdymo srityje;

                  2 veiksmas

                  :

                  Techninio mokymo priemonės kovos su minomis veiksmų srityje.

            Rezultatai:

                  —

                  Trys nevyriausybinių organizacijų valdymo mokymo kursai per metus, surengti 2013 m., 2014 m. ir 2015 m.

            3.2   FSAV (finansuoja Sąjunga)

                  1 veiksmas

                  :

                  FSAV nacionalinės strategijos ir standartinių veiklos procedūrų parengimas;

                  2 veiksmas

                  :

                  Mokymo sistemos su FSAV susijusių klausimų srityje sukūrimas;

                  3 veiksmas

                  :

                  Šaudmenų saugojimo vietų rekonstrukcija ir saugumo valdymas;

                  4 veiksmas

                  :

                  Laikinų saugyklų suteikimas;

                  5 veiksmas

                  :

                  Šaudmenų saugojimo vietų perkėlimas;

                  6 veiksmas

                  :

                  Šaudmenų atsargų perdirbimo galimybės;

                  7 veiksmas

                  :

                  Regioninis bendradarbiavimas su FSAV susijusiais klausimais;

                  8 veiksmas

                  :

                  Atsparios rizikos valdymo sistemos sukūrimas.

            3.2.1   FSAV nacionalinės strategijos ir standartinių veiklos procedūrų parengimas

      Tikslai:
      šia veikla bus sustiprinamas atsargų valdyme dalyvaujančių Libijos institucijų veiklos koordinavimas, dėl to pagerės atsargų valdymo procedūrų įgyvendinimo kokybė bei padidės įprastinių ginklų ir šaudmenų atsargų saugumas ir sauga. Libijos valstybės institucijos, kurioms pavestas veiklos koordinavimas ir priežiūra FSAV srityje, galės plėtoti, koordinuoti ir įgyvendinti FSAV priemones.
      Aprašymas:

                  —

                  esamų nacionalinių strategijų ir standartinių veiklos procedūrų su FSAV susijusiose srityse tyrimas bei peržiūra ir įgytos patirties pavyzdžių parengimas naujai nacionalinei strategijai ir patikslintoms standartinės veiklos procedūroms parengti;

                  —

                  įgytos patirties platinimas ir aptarimas bei bendrų nacionalinės strategijos gairių rengimas dalyvavimu grindžiamame konsultacijų procese su susijusiais suinteresuotaisiais subjektais, įskaitant, pavyzdžiui, Vidaus reikalų ministeriją, Gynybos ministeriją, Užsienio reikalų ministeriją, Libijos ginkluotąsias pajėgas, Nacionalinę gvardiją ir nacionalines NVO;

                  —

                  organizacinės paramos ir techninių ekspertinių žinių teikimas Libijos valdžios institucijai, atsakingai už nacionalinės strategijos rengimą ir standartinių veiklos procedūrų parengimą;

                  —

                  parama atsakingai nacionalinei institucijai, siekiant padėti atlikti strategijos peržiūrą ir įgyvendinti atitinkamų suinteresuotųjų subjektų bendro sutarimo dėl nacionalinės strategijos ir FSAV standartinių veiklos procedūrų parengimo užbaigimo procesą.

            Rezultatai:

                  —

                  parengta FSAV apimanti nacionalinė strategija;

                  —

                  parengtos FSAV standartinės veiklos procedūros.

            3.2.2   Mokymo sistemos su FSAV susijusių klausimų srityje sukūrimas

      Tikslai:
      šia veikla ginklų ir šaudmenų saugyklų darbuotojams bus teikiamas aukštesnio lygio mokymas ir tokiu būdu bus prisidedama prie didesnio tokių objektų saugumo.
      Aprašymas:

                  —

                  esamų mokymo poreikių įvertinimų su FSAV susijusiose srityse peržiūra ir įgytos patirties pavyzdžių parengimas kuriant naują mokymo sistemą;

                  —

                  FSAV mokymo kursų atžvilgiu vykdoma esamų ir planuojamų subjektų–partnerių ir mokymo institucijų apžvalga;

                  —

                  suinteresuotųjų subjektų konsultacijų proceso palengvinimas siekiant nubrėžti FSAV srities būsimos mokymo programos bendrus kontūrus ir parengti konkrečius tikslus;

                  —

                  pagalba vykdant mokymo sistemos rengimo procesą, kurį įgyvendintų ekspertų grupė, įskaitant Libijos ir tarptautinius ekspertus. Mokymo sistema turėtų apimti tikslinės grupės apibrėžtį, tikslinės grupės paieškos ir atrankos strategiją, mokymo programos parengimą, mokymo metodų apibrėžtį, laikotarpį, darbuotojams skirtą koncepciją, išlaidų apskaičiavimą ir dokumentų bei įvertinimo sistemos parengimą.

            Rezultatai:

                  —

                  surengti konsultavimosi su suinteresuotaisiais subjektais procesui ir dokumentų rengimui skirti seminarai;

                  —

                  parengta mokymo sistema.

            3.2.3   Šaudmenų saugojimo vietų rekonstrukcija ir saugumo valdymas

      Tikslai:
      žymiai sumažinti vagystės, plėšimo ir leidimo neturinčių asmenų patekimo į įprastinių ginklų ir šaudmenų saugyklas pavojų.
      Aprašymas:

                  —

                  šaudmenų saugojimo vietų (ŠSV) esamų tyrimų peržiūra, taip pat bendruomenių ataskaitų apie nesaugomas ginklų ir išmestų šaudmenų sankaupas gyvenamuosiuose rajonuose ir ataskaitos, kurioje pateikiami išsamūs peržiūros rezultatai, parengimas;

                  —

                  pagalba įgyvendinant prioritetinių tikslų procesą, kurį vykdo atitinkamos Libijos institucijos ir kuriuo siekiama atrinkti ŠSV, kurias reikia rekonstruoti įgyvendinant bandomąjį projektą;

                  —

                  techninės galimybių studijos ir statybų priežiūros grupių darbų atlikimas ekonomiškai efektyvioms rekonstrukcijos galimybėms sudaryti;

                  —

                  pagalba siekiant bendro sutarimo dėl to, kurias ŠSV reikėtų rekonstruoti. Į sprendimų priėmimo procesą bus įtraukti šie atrankos kriterijai: nacionaliniai atrankos prioritetai, grėsmės vietos gyventojų saugumui, prieigos suteikimas atitinkamų saugumo subjektų (karinių tarybų ir kt.) leidimu, veiklos ir finansiniai apribojimai bei bendruomenės teikiama pirmenybė;

                  —

                  pagalba pavedant išorės subjektams techninius tyrimus ir techninės užduoties rengimą ir įgyvendinant atitinkamų atkūrimo projektų viešųjų pirkimų procedūras;

                  —

                  pagalba vykdant bendrą stebėseną ir kokybės vertinimą;

                  —

                  pagalba rengiant bandomųjų ŠSV saugos ir saugumo koncepciją;

                  —

                  saugos įrangos bandomosioms ŠSV suteikimas;

                  —

                  užtikrinamas personalo, kuris gali būti paskirtas dirbti į saugojimo vietas, mokymas.

            Rezultatai:

                  —

                  Nustatytas skaičius šaudmenų saugojimo pajėgumų rekonstruoti (skaičius bus nustatytas 1 etapo pabaigoje).

            3.2.4   Laikinų saugyklų suteikimas

      Tikslai:
      dėl šios veiklos bus geriau kontroliuojami pasirinkti Libijos įprastinių ginklų arsenalai, sumažinant vagystės pavojų ir padidinant civilių gyventojų apsaugą nuo nevaldomų sprogimų.
      Aprašymas:

                  —

                  potencialių laikino saugyklų tyrimo atlikimas ir laikinų saugyklų sukūrimo ekonomiškai efektyvių galimybių studijos parengimas. Išsamūs tyrimo rezultatai bus pateikti ataskaitoje, kurioje bus nurodyta laikinų saugyklų vieta ir jų techninės specifikacijos;

                  —

                  pagalba pasiekiant bendrą sutarimą dėl laikinų saugyklų statymo vietos. Į sprendimų priėmimo procesą bus įtraukti šie atrankos kriterijai: nacionaliniai prioritetai, grėsmės vietos gyventojų saugumui, prieigos suteikimas atitinkamų saugumo subjektų (karinių tarybų ir kt.) leidimu, veiklos ir finansiniai apribojimai bei bendruomenės teikiama pirmenybė;

                  —

                  pagalba pavedant išorės subjektams techninių tyrimų vykdymą ir techninės užduoties rengimą ir įgyvendinant atitinkamų statybos projektų viešųjų pirkimų procedūras;

                  —

                  pagalba vykdant bendrą stebėseną ir kokybės vertinimą;

                  —

                  pagalba sukuriant kiekvienos laikinos saugyklos saugos ir saugumo koncepciją;

                  —

                  saugos įrangos atrinktoms laikinoms saugykloms suteikimas;

                  —

                  užtikrinamas personalo, kuris gali būti paskirtas dirbti į saugojimo vietas, mokymas.

            Rezultatai:

                  —

                  Sukurtas tam tikras skaičius laikinų šaudmenų saugojimo pajėgumų (skaičius bus nustatytas 1 etapo pabaigoje).

            3.2.5.   Šaudmenų saugojimo vietų perkėlimas

      Tikslai:
      Įgyvendinant šią veiklą bus padidintas saugojimo vietų saugumas ir pagerinta apgyvendintų rajonų saugumo padėtis.
      Aprašymas:

                  —

                  perkeltinų vietų visoje Libijoje tyrimo užsakymas;

                  —

                  galimybių studijos ir susijusios ataskaitos apie ekonomiškai efektyvias transportavimo / perkėlimo galimybes bei vietas, į kurias galima perkelti ŠSV, užsakymas;

                  —

                  pagalba pasiekiant bendrą sutarimą dėl perkeltinų ŠSV pasirinkimo. Į sprendimų priėmimo procesą bus įtraukti šie atrankos kriterijai: nacionaliniai prioritetai, grėsmės vietos gyventojų saugumui, prieigos suteikimas atitinkamų saugumo subjektų (karinių tarybų ir kt.) leidimu, veiklos ir finansiniai apribojimai bei bendruomenės teikiama pirmenybė;

                  —

                  pagalba pavedant išorės subjektams techninius tyrimus bei techninės užduoties rengimą ir įgyvendinant atitinkamų perkėlimo / transportavimo projektų viešųjų pirkimų procedūras;

                  —

                  pagalba vykdant bendrą stebėseną ir kokybės vertinimą.

            Rezultatai:

                  —

                  Nustatytas skaičius šaudmenų saugojimo pajėgumų perkeltas (skaičius bus nustatytas 1 etapo pabaigoje).

            3.2.6   Šaudmenų atsargų perdirbimo galimybės

      Tikslas:
      parengti galimybių studiją dėl galimybių sumažinti esamas šaudmenų atsargas jas perdirbant ir tokiu būdu sukurti iniciatyvą sunaikinti įprastinę ginkluotę.
      Aprašymas:

                  —

                  techninės užduoties rengimas su atitinkamomis Libijos valdžios institucijomis;

                  —

                  pagalba vykdant tarptautinių konkursų ir atrankos procesą;

                  —

                  galimybių studijos užsakymas;

                  —

                  pagalba vykdant galimybių studijos bendrą kokybės kontrolę;

                  —

                  studijos išvadų platinimas atitinkamiems Libijos suinteresuotiesiems subjektams;

                  —

                  pagalba verčiant ir spausdinant studiją.

            Rezultatai:

                  —

                  parengiama galimybių studijos dėl galimybių sumažinti esamas šaudmenų atsargas jas perdirbant ataskaita;

                  —

                  surengiamas platinimo seminaras.

            3.2.7   Regioninis bendradarbiavimas su FSAV susijusiais klausimais

      Tikslas:
      šia veikla bus stiprinamas regioninis bendradarbiavimas ir koordinavimas, tokiu būdu padidinant atitinkamų valstybės institucijų ir NVO, susijusių su įprastinių ginklų kontrole ir atsargų valdymu regione, technines žinias ir pajėgumus.
      Aprašymas:

                  —

                  padėti surengti iki dviejų po dvi dienas trunkančių konferencijų, kurios būtų regioninio dialogo, informacijos, dalijimosi žiniomis ir tarpusavio mokymosi forumai, vykdomi laikantis trijų srautų principo: i) aukštas pareigas užimantys dalyviai iš valstybės institucijų; ii) atsargų valdymo techninio įgyvendinimo specialistai; ir iii) NVO, rengiant kelis pristatymus ir seminarus;

                  —

                  pagalba įgyvendinant sprendimų priėmimo procesą pristatymuose ir seminaruose pateikiamomis temomis;

                  —

                  pagalba nustatant potencialius dalyvius ir pranešėjus padedant Sąjungai, Libijos partneriams ir kaimyninėms šalims;

                  —

                  pagalba rengiant techninę užduotį ir viešųjų pirkimų procedūrą bendrovei, kuri užsiims konferencijų valdymu, viešaisiais ryšiais ir dokumentacijos rengimu,

            Rezultatai:

                  —

                  iki dviejų po dvi dienas truksiančių konferencijų per dvejų su puse metų laikotarpį dalyvaujant ne daugiau kaip 45 dalyviams.

            3.2.8   Atsparios rizikos valdymo sistemos sukūrimas

      Tikslas:
      padėti sėkmingai ir atsižvelgiant į konflikto niuansus įgyvendinti projekto veiklą probleminėje rizikingoje aplinkoje, įskaitant pažeidžiamą visuomenės saugumą, daug ginkluotų grupių ir nestabilią su grėsmėmis saugumui susijusią padėtį.
      Aprašymas:

                  —

                  projekto gairių parengimas programoms, kuriose atsižvelgiama į konflikto niuansus, laikantis požiūrio „nepadaryti žalos“, kurio laikantis projekto veikla įgyvendinama taip, kad nepageidautinas neigiamas poveikis būtų sumažintas iki minimumo;

                  —

                  rizikos ir grėsmių analizės atlikimas ir saugumo koncepcijos sukūrimas, įskaitant programos standartines veiklos procedūras, siekiant kuo labiau padidinti personalo ir projekto turto saugumą;

                  —

                  nuolatinė vietoje vykdoma rizikos ir grėsmių stebėsena bei vietoje teikiamos patarėjų rizikos klausimais paslaugos projekto darbuotojams ir operacijoms;

                  —

                  saugos įranga projekto darbuotojams ir projekto turtui apsaugoti;

                  —

                  lanksčios projekto valdymo priemonės sukūrimas, siekiant užtikrinti projekto įgyvendinimą tuo atveju, jei suprastėtų saugumo aplinka, konkrečiau – nuotolinio valdymo galimybės.

            Rezultatai:

                  —

                  sukurta projekto saugos koncepcija;

                  —

                  parengtos gairės programoms, kuriose atsižvelgiama į konflikto niuansus;

                  —

                  atrinktas patarėjas rizikos valdymo klausimais.

            4.   ĮGYVENDINIMAS

      4.1   Bendra sąranga

      Remiantis pasiūlymo projektu, kurį GIZ pateikė Federalinei užsienio reikalų ministerijai, 2012 m. spalio mėn. Federalinė užsienio reikalų ministerija pavedė GIZ įgyvendinti Įprastinės ginkluotės kontrolės Libijoje programos pajėgumų plėtojimo modulį. Veikla pradėta vykdyti 2012 m. lapkričio 1 d. ir bus užbaigta 2017 m. spalio 31 d. Sąjungos įnašu šis projektas bus išplėstas paremiant papildomą FSAV modulį. FSAV modulis bus įgyvendintas kartu su pajėgumų plėtojimo moduliu, veikla bus pradėta 2013 m. ir tęsiama iki 2017 m. spalio mėn.
      GIZ įgyvendins du modulius, susijusius su pajėgumų plėtojimu ir FSAV, skirdama ekspertus ilguoju ir trumpuoju laikotarpiui bei pasitelkdama bendradarbiavimą su tarptautiniais ir nacionaliniais partneriais, iš dalies pagal subrangos susitarimus.
      GIZ pagrindinis pajėgumų plėtojimo modulio partneris yra Libijos kovos su minomis veiksmų centras. 2012 m. gruodžio 17 d. pateiktoje Libijos užsienio reikalų ministerijos verbalinėje notoje, skirtoje Vokietijos ambasadai Tripolyje, patvirtinama, kad Kovos su minomis veiksmų centras yra nacionalinė Libijos institucija, atsakinga už priežiūrą ir koordinavimą įprastinių ginklų kontrolės ir kovos su minomis veiksmų srityje, ir palankiai vertinama Programa, kurią turi įgyvendinti GIZ.
      GIZ pasirinkta šio projekto įgyvendinimo agentūra atsižvelgiant į konkrečią GIZ profesinę ir praktinę patirtį visame pasaulyje ir į Visuotinio nusiginklavimo ir ginklų kontrolės darbo grupei (CODUN) jos pateiktą ataskaitą apie GIZ vertinimo misiją Libijoje bei į jos rekomendacijas ir siūlomą veiksmų strategiją, kuria visų pirma užtikrinamas visų suinteresuotųjų subjektų dalyvavimas ir savarankiškumas, ir į tai, kad akcentuojamas tvarumas.
      4.2   Partneriai

      Abiejų Programos modulių veikla Libijoje bus vykdoma bendradarbiaujant su tarptautiniais partneriais. Yra keletas partnerių, su kuriais GIZ bendradarbiaus ir jau bendradarbiauja: Jungtinių Tautų misija Libijoje (UNSMIL) remia Libijos agentūras, inter alia, teikdama strategines ir technines konsultacijas saugumo ir ginklų kontrolės srityje. UNSMIL buvo suteikti įgaliojimai pagal 2012 m. kovo 12 d. Jungtinių Tautų Saugumo Tarybos rezoliuciją 2040 kovos su minomis, šaudmenų valdymo ir ginklų valdymo srityse. GIZ bendradarbiauja su kitais paramos teikėjais Libijoje ginklų kontrolės ir kovos su minomis srityse, ypač su Jungtinėmis Valstijomis ir Jungtine Karalyste.
      Nors bendra Programos valdymo atsakomybė teks GIZ, taip pat pagal programą bus kuriamos partnerystės su tarptautinėmis NVO, kurios specializuojasi FSAV ir kovoje su minomis, kad būtų suteikta dar daugiau specialių ekspertinių žinių dviejuose atitinkamuose moduliuose ir vykdomi šalinimo veiksmai vietoje. Dėl programos modulinio metodo Programoje dalyvaus keletas NVO, kurios bus pasirinktos remiantis jų dislokacija regione, stipriomis ir silpnomis ypatybėmis bei ankstesne patirtimi ir veiklos pajėgumais Libijoje.
      4.3   Veiklos valdymas

      Programos sąranga: modulinis platformos metodas
      Programa sudaryta taip, kad konkretūs moduliai gali būti įtraukti arba pašalinti programos vykdymo metu, taip prisitaikant prie besikeičiančių aplinkos sąlygų, atsižvelgiant į konfliktų niuansus ir veikiant lanksčiai. Pagal šią struktūrą programos dalis gali remti skirtingi paramos teikėjai, o kiekvieno paramos teikėjo įnašas gali būti matomas. Galiausiai, Programa apima sąrangą, kuria sudaroma galimybė užtikrinti patikimą rizikos valdymą ir patikimą projekto valdymą. Atitinkamai GIZ suteikia projekto platformą, kuria užtikrinamas programos valdymas ir įgyvendinami abu projekto moduliai.
      Programos strategija: keturi etapai per penkerius metus
      Programa skirta užtikrinti proceso tęstinumą, susiejant Libijoje baigiamas vykdyti neatidėliotinas operacijas ir nacionalines vystymosi strategijas ir programas, kurias, kaip numatoma, Libijos vyriausybė pradės įgyvendinti ateinančius keletą metų.
      Todėl remiamasi penkerių metų vidutinės trukmės laikotarpio strategija, kuri yra ilgesnė nei tipiškas neatidėliotinų darbų planavimo ciklas. Ypač pajėgumų plėtojimo moduliui prireiks laiko ir patikimos partnerystės tarp Programos ir nacionalinių partnerių, kad būtų pasiekti realūs rezultatai ir užtikrinta, kad baigiantis 4 etapui nacionaliniai pajėgumai būtų pakankami prisiimti nacionalinę atsakomybę.
      Keturių etapų metodu užtikrinama, kad Programos moduliai galėtų būti pritaikomi Programos įgyvendinimo metu, tiek dėl skirtingų partnerių poreikių, tiek dėl pasikeitusių finansavimo aplinkybių. Juo bus sudarytos galimybės 3 etape į Programą įtraukti papildomus modulius, jeigu iki to laiko sąlygos dalyvauti šiose srityse bus palankesnės nei dabar.
      Paramos teikėjų susitarimai
      Programa yra daugelį paramos teikėjų apimantis projektas, kurį bendrai finansuoja Sąjunga ir Vokietijos federalinė užsienio reikalų ministerija.
      Vokietijos federalinė užsienio reikalų ministerija reguliariai stebės visą projektą, kurį įgyvendina GIZ, įskaitant pajėgumų plėtojimo komponentą ir FSAV komponentą, remdamasi nustatytomis Vokietijos federalinės užsienio reikalų ministerijos procedūromis.
      Programos trukmė ir etapai:


title: 2013 m. kovo 18 d. Tarybos sprendimas 2013/134/BUSP, kuriuo iš dalies keičiamas Sprendimas 2011/173/BUSP dėl ribojamųjų priemonių atsižvelgiant į padėtį Bosnijoje ir Hercegovinoje

text:
19.3.2013

               LT

               Europos Sąjungos oficialusis leidinys

               L 75/33

         TARYBOS SPRENDIMAS 2013/134/BUSP
   2013 m. kovo 18 d.
   kuriuo iš dalies keičiamas Sprendimas 2011/173/BUSP dėl ribojamųjų priemonių atsižvelgiant į padėtį Bosnijoje ir Hercegovinoje
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2011 m. kovo 21 d. Taryba priėmė Sprendimą 2011/173/BUSP (1);

               (2)

               remiantis Sprendimo 2011/173/BUSP peržiūros rezultatais, ribojamosios priemonės turėtų būti atnaujintos iki 2014 m. kovo 22 d.;

               (3)

               Sprendimas 2011/173/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo 2011/173/BUSP 6 straipsnio antra pastraipa pakeičiama taip:

      „Šis sprendimas taikomas iki 2014 m. kovo 22 d.“

   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2013 m. kovo 18 d.

            Tarybos vardu

            Pirmininkas

         S. COVENEY

      (1)  OL L 76, 2011 3 22, p. 68.


title: 2016 m. balandžio 18 d. Tarybos sprendimas (BUSP) 2016/597, kuriuo pratęsiamas Europos Sąjungos specialiojo įgaliotinio Artimųjų Rytų taikos procese įgaliojimų terminas

text:
19.4.2016

               LT

               Europos Sąjungos oficialusis leidinys

               L 103/29

         TARYBOS SPRENDIMAS (BUSP) 2016/597
   2016 m. balandžio 18 d.
   kuriuo pratęsiamas Europos Sąjungos specialiojo įgaliotinio Artimųjų Rytų taikos procese įgaliojimų terminas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 33 straipsnį ir 31 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2015 m. balandžio 15 d. Taryba priėmė sprendimą (BUSP) 2015/599 (1), kuriuo Fernando GENTILINI buvo paskirtas Europos Sąjungos specialiuoju įgaliotiniu (toliau – ES specialusis įgaliotinis) Artimųjų Rytų taikos procese. ES specialiojo įgaliotinio įgaliojimų terminas baigiasi 2016 m. balandžio 30 d.;

               (2)

               ES specialiojo įgaliotinio įgaliojimų terminas turėtų būti pratęstas tolesniam 10 mėnesių laikotarpiui;

               (3)

               ES specialusis įgaliotinis vykdys savo įgaliojimus tokiomis aplinkybėmis, kurios gali pablogėti ir galėtų sutrukdyti siekti Sutarties 21 straipsnyje nustatytų Sąjungos išorės veiksmų tikslų,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   ES specialiojo įgaliotinio Artimųjų Rytų taikos procese Fernando GENTILINI įgaliojimų terminas pratęsiamas iki 2017 m. vasario 28 d. Taryba, remdamasi Politinio ir saugumo komiteto (toliau – PSK) įvertinimu bei Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu, gali nuspręsti ES specialiojo įgaliotinio įgaliojimus nutraukti anksčiau.
   2 straipsnis
   Politikos tikslai
   1.   ES specialiojo įgaliotinio įgaliojimai grindžiami Sąjungos politikos tikslais Artimųjų Rytų taikos procese.
   2.   Bendras tikslas – visapusiška taika, kuri turėtų būti pasiekta remiantis dviejų valstybių sambūviu pagrįstu sprendimu su Izraeliu ir demokratine, greta egzistuojančia, gyvybinga, taikia ir suverenia Palestinos valstybe, sugyvenančiais vienas su kitu, turinčiais saugias ir pripažintas sienas, palaikančiais normalius santykius su kaimyninėmis šalimis pagal atitinkamas Jungtinių Tautų (toliau – JT) Saugumo Tarybos rezoliucijas, Madrido principus, įskaitant principą „teritorija už taiką“, veiksmų planu, šalių jau pasiektais susitarimais ir Arabų taikos iniciatyva. Atsižvelgiant į įvairias kryptis Izraelio ir arabų santykiuose, regioninis aspektas yra esminis visapusiškos taikos elementas.
   3.   Politikos prioritetai siekiant šio tikslo yra dviejų valstybių sambūviu pagrįsto sprendimo išsaugojimas ir taikos proceso atnaujinimas bei rėmimas. Siekiant sėkmingo rezultato labai svarbu apibrėžti aiškius derybų pagrindo parametrus. Sąjunga savo poziciją dėl tokių parametrų išdėstė 2009 m. gruodžio mėn., 2010 m. gruodžio mėn. ir 2014 m. liepos mėn. Tarybos išvadose ir ją toliau aktyviai propaguos.
   4.   Sąjunga yra įsipareigojusi dirbti su šalimis ir su tarptautinės bendruomenės partneriais, be kita ko, dalyvaudama Artimųjų Rytų ketverto (toliau – Ketvertas) veikloje ir aktyviai įgyvendindama atitinkamas tarptautines iniciatyvas siekiant suteikti deryboms naują dinamiką.
   3 straipsnis
   Įgaliojimai
   1.   Kad būtų pasiekti politikos tikslai, ES specialiajam įgaliotiniui suteikiami šie įgaliojimai:

               a)

               teikti aktyvią ir veiksmingą Sąjungos paramą veiksmams ir iniciatyvoms, kuriais siekiama galutinai išspręsti Izraelio ir Palestinos konfliktą remiantis dviejų valstybių sambūviu pagrįstu sprendimu ir laikantis Sąjungos parametrų;

               b)

               sudaryti sąlygas glaudiems ryšiams ir juos palaikyti su visomis taikos proceso šalimis, atitinkamais politiniais veikėjais, kitomis regiono valstybėmis, Ketverto nariais ir kitomis susijusiomis valstybėmis, taip pat su JT ir kitomis susijusiomis tarptautinėmis organizacijomis, kaip antai Arabų Valstybių Lyga, siekiant dirbti su jais stiprinant taikos procesą;

               c)

               atitinkamai dirbti siekiant propaguoti galimą naują derybų sistemą ir prisidėti prie jos nustatymo konsultuojantis su visais pagrindiniais suinteresuotaisiais subjektais ir valstybėmis narėmis;

               d)

               aktyviai remti šalių taikos derybas ir prie jų prisidėti, be kita ko, pateikiant pasiūlymų Sąjungos vardu tose derybose;

               e)

               užtikrinti nuolatinį Sąjungos dalyvavimą atitinkamuose tarptautiniuose forumuose;

               f)

               prisidėti prie krizių valdymo bei prevencijos, be kita ko, Gazos atžvilgiu;

               g)

               kai prašoma, prisidėti įgyvendinant šalių pasiektus tarptautinius susitarimus ir su jomis imtis diplomatinių priemonių tų susitarimų sąlygų nesilaikymo atveju;

               h)

               prisidėti prie politinių pastangų siekiant esminių pokyčių, kad būtų rastas tvarus sprendimas dėl Gazos Ruožo, kuris yra neatskiriama būsimos Palestinos valstybės dalis ir kurio klausimas turėtų būtų nagrinėjamas derybose;

               i)

               atkreipti ypatingą dėmesį į veiksnius, turinčius įtakos taikos proceso regioniniam aspektui, į veiksmus su arabų partneriais ir į Arabų taikos iniciatyvos įgyvendinimą;

               j)

               konstruktyviai bendradarbiauti su susitarimus, sudarytus vedant taikos procesą, pasirašiusiomis šalimis, siekiant skatinti laikytis pagrindinių demokratijos normų, įskaitant pagarbą tarptautinei humanitarinei teisei, žmogaus teisėms ir teisinei valstybei;

               k)

               teikti pasiūlymus dėl Sąjungos intervencinių veiksmų taikos procese ir dėl geriausio Sąjungos iniciatyvų bei su vykstančiu taikos procesu susijusių Sąjungos pastangų, pavyzdžiui, Sąjungos indėlio į Palestinos reformas, įgyvendinimo būdo, įskaitant atitinkamų Sąjungos vystymo projektų politinius aspektus;

               l)

               įpareigoti šalis susilaikyti nuo vienašalių veiksmų, kurie kelia grėsmę dviejų valstybių sambūviu pagrįsto sprendimo įgyvendinamumui;

               m)

               kaip Ketverto pasiuntiniui – teikti informaciją apie derybų pažangą bei eigą ir prisidėti rengiant Ketverto pasiuntinių susitikimus remiantis Sąjungos pozicijomis ir koordinuojant veiksmus su kitais Ketverto nariais;

               n)

               prisidėti įgyvendinant Sąjungos žmogaus teisių politiką bendradarbiaujant su ES specialiuoju įgaliotiniu žmogaus teisių klausimais, įskaitant Sąjungos žmogaus teisių gaires – visų pirma Sąjungos gaires dėl vaikų ir ginkluotų konfliktų bei dėl smurto prieš moteris ir mergaites ir kovos su visų formų moterų ir mergaičių diskriminacija – ir Sąjungos politiką, susijusią su JT Saugumo Tarybos rezoliucija 1325 (2000) dėl moterų, taikos ir saugumo, be kita ko, stebint pokyčius šioje srityje, pranešant apie juos ir rengiant rekomendacijas šioje srityje;

               o)

               padėti viešąją nuomonę formuojantiems įtakingiems asmenims regione geriau suprasti Sąjungos vaidmenį.

         2.   ES specialusis įgaliotinis remia vyriausiojo įgaliotinio darbą, kartu stebi visą su Artimųjų Rytų taikos procesu susijusią Sąjungos veiklą šiame regione.
   4 straipsnis
   Įgaliojimų vykdymas
   1.   ES specialusis įgaliotinis yra atsakingas už įgaliojimų vykdymą; jo veiklą prižiūri vyriausiasis įgaliotinis.
   2.   PSK palaiko ypatingus ryšius su ES specialiuoju įgaliotiniu, o su Taryba ES specialusis įgaliotinis bendrauja pirmiausia pasitelkęs šį komitetą. PSK teikia ES specialiajam įgaliotiniui strategines gaires ir politinius nurodymus pagal jo įgaliojimus, nedarant poveikio vyriausiojo įgaliotinio galioms.
   3.   ES specialusis įgaliotinis savo veiksmus glaudžiai koordinuoja su Europos išorės veiksmų tarnyba (EIVT) ir atitinkamais jos padaliniais.
   4.   ES specialusis įgaliotinis savo veiksmus glaudžiai koordinuoja su Sąjungos atstovybe Jeruzalėje, Sąjungos delegacija Tel Avive, taip pat su kitomis atitinkamomis Sąjungos delegacijomis regione.
   5.   ES specialiojo įgaliotinio pagrindinė įsikūrimo vieta yra regione, kartu užtikrinant reguliarų buvimą EIVT būstinėje.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu laikotarpiu nuo 2016 m. gegužės 1 d. iki 2017 m. vasario 28 d. susijusioms išlaidoms padengti skiriama orientacinė finansavimo suma yra 1 250 000 EUR.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis atsiskaito Komisijai.
   6 straipsnis
   Darbuotojų grupės sudarymas ir sudėtis
   1.   ES specialusis įgaliotinis sudaro darbuotojų grupę, neviršydamas savo įgaliojimų ir turimų atitinkamų finansinių išteklių. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie savo darbuotojų grupės sudėtį.
   2.   Valstybės narės, Sąjungos institucijos ir EIVT gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą tokiems komandiruotiems darbuotojams moka atitinkamai valstybė narė, Sąjungos institucija arba EIVT. Valstybių narių į Sąjungos institucijas arba EIVT komandiruoti ekspertai taip pat gali būti priskirti ES specialiajam įgaliotiniui. Pagal sutartį pasamdyti kitų šalių darbuotojai turi turėti valstybės narės pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei, siunčiančiajai Sąjungos institucijai ar EIVT ir vykdo savo pareigas bei veikia ES specialiojo įgaliotinio įgaliojimų labui.
   7 straipsnis
   ES specialiojo įgaliotinio ir jo personalo privilegijos ir imunitetai
   Su priimančiosiomis šalimis atitinkamai susitariama dėl ES specialiojo įgaliotinio ir ES specialiojo įgaliotinio personalo narių užduočių įvykdymui ir sklandžiam darbui užtikrinti būtinų privilegijų, imunitetų ir kitų garantijų. Valstybės narės ir EIVT tuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir jo darbuotojų grupės nariai laikosi saugumo principų ir būtiniausių standartų, nustatytų Tarybos sprendimu 2013/488/ES (2).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija, EIVT ir Tarybos generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacijos regione ir (arba) valstybės narės teikia logistinę paramą regione.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas savo įgaliojimų ir atsižvelgdamas į saugumo padėtį jo atsakomybei priskirtoje teritorijoje, imasi visų praktiškai įgyvendinamų priemonių viso tiesiogiai ES specialiajam įgaliotiniui pavaldaus personalo saugumui užtikrinti, visų pirma:

               a)

               sudarydamas konkretų saugumo planą, grindžiamą EIVT pateiktomis gairėmis, kuriame numatomos konkrečios fizinės, organizacinės ir procedūrinės saugumo priemonės, reglamentuojančios saugaus personalo atvykimo į jo atsakomybei priskirtą teritoriją ir judėjimo toje teritorijoje valdymą bei saugumo incidentų valdymą, įskaitant nenumatytų atvejų planą ir evakuacijos planą;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl jo atsakomybei priskirtoje teritorijoje esančių sąlygų;

               c)

               užtikrindamas, kad prieš atvykstant arba atvykus į jo atsakomybei priskirtą teritoriją būtų organizuotas visų ES specialiojo įgaliotinio darbuotojų grupės narių, kurie turi būti dislokuoti už Sąjungos ribų, įskaitant vietoje pagal sutartį įdarbintus darbuotojus, atitinkamas mokymas saugumo klausimais, atsižvelgiant į EIVT nustatytą rizikos lygį toje teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir Tarybai, vyriausiajam įgaliotiniui bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios pažangos ataskaitos ir įgaliojimų vykdymo ataskaitos dalį.

         11 straipsnis
   Ataskaitų teikimas
   ES specialusis įgaliotinis vyriausiajam įgaliotiniui ir EIVT reguliariai teikia ataskaitas žodžiu ir raštu. Be to, kad laikosi Sąjungos specialiųjų įgaliotinių skyrimo, įgaliojimų ir finansavimo gairėse nustatytų reikalavimų dėl ataskaitų teikimo ir tikslų nustatymo, ES specialusis įgaliotinis teikia reguliarias ataskaitas PSK. ES specialusis įgaliotinis prireikus taip pat teikia ataskaitas Tarybos darbo grupėms. Reguliariai teikiamos ataskaitos platinamos per sistemą COREU. ES specialusis įgaliotinis gali teikti ataskaitas Užsienio reikalų tarybai. Vadovaujantis Sutarties 36 straipsniu ES specialusis įgaliotinis gali dalyvauti informuojant Europos Parlamentą.
   12 straipsnis
   Koordinavimas
   1.   ES specialusis įgaliotinis prisideda prie Sąjungos veiksmų vieningumo, suderinamumo ir efektyvumo ir padeda užtikrinti, kad visos Sąjungos priemonės ir valstybių narių veiksmai būtų naudojami suderintai siekiant Sąjungos politikos tikslų. ES specialiojo įgaliotinio veiksmai derinami su Komisijos veiksmais. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Vietos lygiu glaudus ryšys palaikomas su valstybių narių atstovybių vadovais, Sąjungos delegacijų vadovais ir BSGP misijų vadovais. Jie deda visas įmanomas pastangas, kad padėtų ES specialiajam įgaliotiniui vykdyti įgaliojimus. ES specialusis įgaliotinis, savo veiksmus glaudžiai koordinuodamas su Sąjungos delegacijos Tel Avive vadovu ir Sąjungos atstovybe Jeruzalėje, vietoje teikia politines rekomendacijas Europos Sąjungos policijos misijos Palestinos teritorijose (EUPOL COPPS) ir Europos Sąjungos pasienio pagalbos misijos Rafos perėjimo punktui (ES BAM Rafah) vadovams. ES specialusis įgaliotinis taip pat palaiko ryšius su kitais tarptautiniais bei regioniniais veikėjais vietoje.
   13 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. ES specialusis įgaliotinis ne vėliau kaip iki 2016 m. rugpjūčio mėn. pabaigos Tarybai, vyriausiajam įgaliotiniui ir Komisijai pateikia pažangos ataskaitą, o ne vėliau kaip iki 2016 m. lapkričio mėn. pabaigos – išsamią įgaliojimų vykdymo ataskaitą.
   14 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Liuksemburge 2016 m. balandžio 18 d.

            Tarybos vardu

            Pirmininkė

         F. MOGHERINI

      (1)  2015 m. balandžio 15 d. Tarybos sprendimas (BUSP) 2015/599, kuriuo skiriamas Europos Sąjungos specialusis įgaliotinis Artimųjų Rytų taikos procese (OL L 99, 2015 4 16, p. 29).

      (2)  2013 m. rugsėjo 23 d. Tarybos sprendimas 2013/488/ES dėl ES įslaptintos informacijos apsaugai užtikrinti skirtų saugumo taisyklių (OL L 274, 2013 10 15, p. 1).


title: 2001 m. spalio 16 d. Tarybos Sprendimas dėl Jungtinių Tautų Protokolo dėl neteisėtos šaunamųjų ginklų, jų dalių ir komponentų bei šaudmenų gamybos ir prekybos jais, pridedamo prie Konvencijos prieš tarptautinį organizuotą nusikalstamumą, pasirašymo Europos bendrijos vardu

text:
Svarbus teisinis pranešimas

|

32001D0748

Oficialusis leidinys L 280 , 24/10/2001 p. 0005 - 0005

		Tarybos sprendimas2001 m. spalio 16 d.dėl Jungtinių Tautų Protokolo dėl neteisėtos šaunamųjų ginklų, jų dalių ir komponentų bei šaudmenų gamybos ir prekybos jais, pridedamo prie Konvencijos prieš tarptautinį organizuotą nusikalstamumą, pasirašymo Europos bendrijos vardu(2001/748/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 95 ir 133 straipsnius, aiškinamus siejant juos su 300 straipsnio 2 dalies pirmąja pastraipa,atsižvelgdama į Komisijos pasiūlymą,kadangi:(1) Dėl Protokolo dėl neteisėtos šaunamųjų ginklų, jų dalių ir komponentų bei šaudmenų gamybos ir prekybos jais elementų, priklausančių Bendrijos kompetencijai, Komisija Bendrijos vardu Tarybos pritarimu vedė derybas.(2) Taryba taip pat davė nurodymus Komisijai derėtis dėl Bendrijos prisijungimo prie šio tarptautinio susitarimo.(3) Derybos buvo sėkmingai baigtos ir parengtas dokumentas bus pateiktas pasirašyti valstybėms ir, atsižvelgiant į jų kompetencijos sritis, regioninėms ekonominės integracijos organizacijoms.(4) Valstybės narės pareiškė, kad jos kuo skubiausiai pasirašys šį dokumentą ir kad Europos bendrija irgi turėtų jį pasirašyti,NUSPRENDĖ:Vienintelis straipsnis1. Tarybos pirmininkas yra įgaliojamas paskirti asmenis, įgaliotus Bendrijos vardu pasirašyti Protokolą dėl neteisėtos šaunamųjų ginklų, jų dalių ir komponentų bei šaudmenų gamybos ir prekybos jais, pridedamą prie Konvencijos prieš tarptautinį organizuotą nusikalstamumą.2. Protokolo tekstas, kurį Jungtinių Tautų Generalinė Asamblėja patvirtino 2001 m. birželio 8 d. Rezoliucijoje Nr. 55/255, jį pasirašius Bendrijai, bus paskelbtas Europos Bendrijų oficialiajame leidinyje.Priimta Liuksemburge, 2001 m. spalio 16 d.Tarybos varduPirmininkasD. Reynders--------------------------------------------------


title: 2004 m. balandžio 29 d. Tarybos sprendimas dėl Europos bendrijos ir Europos kosmoso agentūros bendrojo susitarimo sudarymo

text:
Svarbus teisinis pranešimas

|

32004D0578

2004/578/EB: 2004 m. balandžio 29 d. Tarybos sprendimas dėl Europos bendrijos ir Europos kosmoso agentūros pamatinio susitarimo sudarymo

Oficialusis leidinys L 261 , 06/08/2004 p. 0063 - 0063

		Tarybos sprendimas2004 m. balandžio 29 d.dėl Europos bendrijos ir Europos kosmoso agentūros bendrojo susitarimo sudarymo(2004/578/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 170 straipsnį kartu su 300 straipsnio 2 dalies pirmosios pastraipos pirmuoju sakiniu ir 300 straipsnio 3 dalies pirmąja pastraipa,atsižvelgdama į Komisijos pasiūlymą,atsižvelgdama į Europos Parlamento nuomonę [1],kadangi:(1) Komisija Bendrijos vardu derėjosi dėl susitarimo su Europos kosmoso agentūra.(2) Susitarimas buvo pasirašytas Bendrijos vardu 2003 m. lapkričio 25 d., su sąlyga, kad jis įsigalios vėliau.(3) Minėtas susitarimas turėtų būti patvirtintas,NUSPRENDĖ:1 straipsnisEuropos bendrijos ir Europos kosmoso agentūros susitarimas patvirtinamas Bendrijos vardu.Minėto susitarimo tekstas pridedamas prie šio sprendimo.2 straipsnisŠiuo sprendimu Tarybos pirmininkas yra įgaliojamas skirti asmenį, turintį teisę Bendrijos vardu deponuoti patvirtinimo aktą, kaip numatyta bendrojo susitarimo 12 straipsnio 1 dalyje, kad išreikštų Bendrijos sutikimą būti saistomai minėtu susitarimu.Priimta Liuksemburge, 2004 m. balandžio 29 d.Tarybos varduPirmininkasM. McDowell[1] 2004 m. balandžio 20 d. pareikšta nuomonė (dar nepaskelbta Oficialiajame leidinyje).--------------------------------------------------


title: 2015 m. liepos 31 d. Tarybos sprendimas (BUSP) 2015/1337, kuriuo iš dalies keičiamas Sprendimas 2010/413/BUSP dėl ribojamųjų priemonių Iranui

text:
1.8.2015

               LT

               Europos Sąjungos oficialusis leidinys

               L 206/68

         TARYBOS SPRENDIMAS (BUSP) 2015/1337
   2015 m. liepos 31 d.
   kuriuo iš dalies keičiamas Sprendimas 2010/413/BUSP dėl ribojamųjų priemonių Iranui
   Europos Sąjungos Taryba,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2010 m. liepos 26 d. Taryba priėmė Sprendimą 2010/413/BUSP (1) dėl ribojamųjų priemonių Iranui;

               (2)

               Sprendimu 2010/413/BUSP leidžiama, inter alia, vykdyti įsipareigojimus, numatytus anksčiau nei 2012 m. sausio 23 d. sudarytose sutartyse arba pagalbinėse sutartyse, kurios reikalingos tokiems įsipareigojimams įvykdyti, kai Irano žalios naftos ir naftos produktų tiekimas ar iš jų tiekimo gautos pajamos yra skirtos pagal anksčiau nei 2012 m. sausio 23 d. sudarytas sutartis neišmokėtoms sumoms mokėti asmenims arba subjektams, esantiems valstybių narių teritorijose arba jų jurisdikcijai priklausančiose teritorijose, jei tose sutartyse konkrečiai numatytas toks apmokėjimas;

               (3)

               be to, Sprendime 2010/413/BUSP numatyta, kad tame sprendime nustatytos turto įšaldymo priemonės netaikomos veiksmams ir sandoriams, atliktiems to sprendimo II priede išvardytų subjektų atžvilgiu tiek, kiek to reikia atitinkamiems įsipareigojimams įvykdyti iki 2015 m. birželio 30 d.;

               (4)

               Taryba mano, kad tos išimties taikymas turėtų būti pratęstas iki 2016 m. sausio 14 d.;

               (5)

               šiame sprendime numatytoms priemonėms įgyvendinti reikia tolesnių Sąjungos veiksmų;

               (6)

               todėl Sprendimas 2010/413/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo 2010/413/BUSP 20 straipsnio 14 dalis pakeičiama taip:

      „14.   1 ir 2 dalys netaikomos veiksmams ir sandoriams, atliktiems II priede išvardytų subjektų atžvilgiu tiek, kiek to reikia įsipareigojimų vykdymui iki 2016 m. sausio 14 d., kaip nurodyta 3c straipsnio 2 dalyje, su sąlyga, kad atitinkama valstybė narė iš anksto leido atlikti tuos veiksmus ir sandorius kiekvienu atskiru atveju. Atitinkama valstybė narė praneša kitoms valstybėms narėms ir Komisijai apie savo ketinimą suteikti leidimą.“

   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2015 m. liepos 31 d.

            Tarybos vardu

            Pirmininkas

         J. ASSELBORN

      (1)  2010 m. liepos 26 d. Tarybos sprendimas 2010/413/BUSP dėl ribojamųjų priemonių Iranui, kuriuo panaikinama Bendroji pozicija 2007/140/BUSP (OL L 195, 2010 7 27, p. 39).


title: 2013 m. birželio 24 d. Tarybos sprendimas 2013/307/BUSP, kuriuo iš dalies keičiami ir pratęsiami Europos Sąjungos specialiojo įgaliotinio pietinėms Viduržemio jūros regiono šalims įgaliojimai

text:
25.6.2013

               LT

               Europos Sąjungos oficialusis leidinys

               L 172/28

         TARYBOS SPRENDIMAS 2013/307/BUSP
   2013 m. birželio 24 d.
   kuriuo iš dalies keičiami ir pratęsiami Europos Sąjungos specialiojo įgaliotinio pietinėms Viduržemio jūros regiono šalims įgaliojimai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2011 m. liepos 18 d. Taryba priėmė Sprendimą 2011/424/BUSP (1), kuriuo Bernardino LEÓN paskirtas Europos Sąjungos specialiuoju įgaliotiniu (toliau – ES specialusis įgaliotinis) pietinėms Viduržemio jūros regiono šalims. ES specialiojo įgaliotinio įgaliojimai baigiasi 2013 m. birželio 30 d.;

               (2)

               ES specialiojo įgaliotinio įgaliojimai turėtų būti pratęsti tolesniam 12 mėnesių laikotarpiui;

               (3)

               ES specialusis įgaliotinis vykdys įgaliojimus tokiomis aplinkybėmis, kurios gali pablogėti ir galėtų kliudyti pasiekti Sutarties 21 straipsnyje nustatytus Sąjungos išorės veiksmų tikslus,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   ES specialiojo įgaliotinio pietinėms Viduržemio jūros regiono šalims Bernardino LEÓN įgaliojimai pratęsiami iki 2014 m. birželio 30 d. Tarybai priėmus sprendimą Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) siūlymu, ES specialiojo įgaliotinio įgaliojimų terminas gali būti nutrauktas anksčiau.
   2 straipsnis
   Politikos tikslai
   ES specialiojo įgaliotinio įgaliojimai grindžiami su pietų kaimynyste susijusios Sąjungos politikos tikslais, išdėstytais 2011 m. vasario 4 d. ir kovo 11 d. Europos Vadovų Tarybos deklaracijose, 2011 m. kovo 24 d. ir 25 d. Europos Vadovų Tarybos išvadose ir 2011 m. vasario 21 d. ir birželio 20 d. Tarybos išvadose, atsižvelgiant į vyriausiojo įgaliotinio ir Komisijos pasiūlymus, pateiktus jų 2011 m. kovo 8 d. ir gegužės 25 d. komunikatuose.
   Tie tikslai be kita ko yra:

               a)

               stiprinti Sąjungos politinį dialogą, kuriuo prisidedama prie partnerystės su pietinėmis Viduržemio jūros regiono šalimis, visų pirma tomis, kuriose vyksta politinė reforma ir perėjimas prie demokratijos, bei platesnių santykių su jomis plėtojimo;

               b)

               prisidėti prie Sąjungos atsako į pokyčius pietinėse Viduržemio jūros regiono šalyse, visų pirma tose, kuriose vyksta politinė reforma ir perėjimas prie demokratijos, būtent stiprinant demokratiją ir institucijų kūrimą, teisinę valstybę, gerą valdymą, pagarbą žmogaus teisėms ir pagrindinėms laisvėms, taiką ir regioninį bendradarbiavimą, be kita ko pasitelkiant Europos kaimynystės politiką ir Viduržemio jūros šalių sąjungą;

               c)

               didinti Sąjungos veiksmingumą, dalyvavimą ir matomumą regione ir atitinkamuose tarptautiniuose forumuose;

               d)

               užmegzti glaudų veiklos koordinavimą su atitinkamais vietos partneriais ir tarptautinėmis bei regioninėmis organizacijomis, pvz., Afrikos Sąjunga, Persijos įlankos arabų valstybių bendradarbiavimo taryba, Islamo konferencijos organizacija, Arabų Valstybių Lyga, Arabų Magribo Sąjunga, atitinkamomis tarptautinėmis finansų įstaigomis, Jungtinėmis Tautomis ir privačiuoju sektoriumi.

         3 straipsnis
   Įgaliojimai
   Kad būtų pasiekti 2 straipsnyje nurodyti politikos tikslai, ES specialiajam įgaliotiniui suteikiami šie įgaliojimai:

               a)

               stiprinti bendrą Sąjungos politinį vaidmenį pietinių Viduržemio jūros regiono šalių, ypač tų, kuriose vyksta politinė reforma ir perėjimas prie demokratijos, atžvilgiu, visų pirma stiprinant dialogą su vyriausybėmis ir tarptautinėmis organizacijomis bei pilietine visuomene ir kitais atitinkamais partneriais ir didinant partnerių informuotumą apie Sąjungos požiūrį;

               b)

               palaikyti glaudų ryšį su visomis regiono demokratinių pokyčių procese dalyvaujančiomis šalimis, skatinti stabilizavimą ir susitaikymą visapusiškai laikantis politinės atsakomybės vietos lygiu principo, ir prisidėti prie krizių valdymo ir prevencijos;

               c)

               padėti užtikrinti didesnį Sąjungos ir valstybių narių politikos bei veiksmų regiono atžvilgiu darnumą, nuoseklumą bei suderinamumą;

               d)

               prisidėti skatinant koordinavimą su tarptautiniais partneriais bei organizacijomis ir remti regioninį bendradarbiavimą. Derinant veiksmus su Komisija ir valstybėmis narėmis, padėti vyriausiajam įgaliotiniui prisidedant prie darbo grupės darbo ir tolesnės veiklos posėdžių, skirtų Pietinėms Viduržemio jūros regiono šalims;

               e)

               bendradarbiaujant su ES specialiuoju įgaliotiniu žmogaus teisėms prisidėti prie Sąjungos žmogaus teisių politikos įgyvendinimo regione, įskaitant ES gaires dėl žmogaus teisių, ypač ES gaires dėl vaikų ir ginkluoto konflikto, ir taip pat ES gaires dėl smurto prieš moteris ir mergaites bei kovos dėl bet kokios diskriminacijos jų atžvilgiu, ir Sąjungos politiką dėl moterų, taikos ir saugumo, įskaitant vystymosi stebėseną ir ataskaitas, ir taip pat formuluojant rekomendacijas šioje srityje.

         4 straipsnis
   Įgaliojimų vykdymas
   1.   ES specialusis įgaliotinis yra atsakingas už įgaliojimų vykdymą; jo veiklą prižiūri vyriausiasis įgaliotinis.
   2.   Politinis ir saugumo komitetas (toliau – PSK) palaiko ypatingus ryšius su ES specialiuoju įgaliotiniu, o su Taryba ES specialusis įgaliotinis bendrauja pirmiausia per šį komitetą. PSK teikia ES specialiajam įgaliotiniui strategines gaires ir politinius nurodymus pagal jo įgaliojimus, nedarant poveikio vyriausiojo įgaliotinio galioms.
   3.   ES specialusis įgaliotinis savo veiklą aktyviai koordinuoja su Europos išorės veiksmų tarnyba (toliau – EIVT) ir jos atitinkamais padaliniais.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu laikotarpiu nuo 2013 m. liepos 1 d. iki 2014 m. birželio 30 d. susijusioms išlaidoms padengti skiriama orientacinė finansavimo suma yra 945 000 EUR.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis atsiskaito Komisijai.
   6 straipsnis
   Darbuotojų grupės sudarymas ir sudėtis
   1.   ES specialusis įgaliotinis sudaro darbuotojų grupę, neviršydamas savo įgaliojimų ir turimų atitinkamų finansinių išteklių. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie darbuotojų grupės sudėtį.
   2.   Valstybės narės, Sąjungos institucijos ir EIVT gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą tokiems komandiruotiems darbuotojams moka atitinkamai ta valstybė narė, susijusi Sąjungos institucija arba EIVT. Valstybių narių į Sąjungos institucijas arba EIVT komandiruoti ekspertai taip pat gali būti priskirti ES specialiajam įgaliotiniui. Pagal sutartį pasamdyti kitų šalių darbuotojai turi turėti vienos iš valstybių narių pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei, siunčiančiai Sąjungos institucijai ar EIVT ir vykdo savo pareigas bei veikia ES specialiojo įgaliotinio įgaliojimų labui.
   4.   ES specialiojo įgaliotinio personalas dirba atitinkamų EIVT departamentų arba Sąjungos delegacijų patalpose, kad būtų prisidedama prie atitinkamos jų veiklos suderinamumo ir nuoseklumo.
   7 straipsnis
   ES specialiojo įgaliotinio ir ES specialiojo įgaliotinio personalo privilegijos ir imunitetai
   Dėl privilegijų, imunitetų ir kitų garantijų, būtinų ES specialiojo įgaliotinio misijai užbaigti ir sklandžiai vykdyti, taip pat būtinų ES specialiojo įgaliotinio darbuotojams, atitinkamai susitariama su priimančiosiomis šalimis. Valstybės narės ir EIVT tuo tikslu suteikia visą būtiną paramą.
   8 straipsnis
   ES įslaptintos informacijos saugumas
   ES specialusis įgaliotinis ir ES specialiojo įgaliotinio darbuotojų grupės nariai laikosi saugumo principų ir būtiniausių standartų, nustatytų 2011 m. kovo 31 d. Tarybos sprendimu 2011/292/ES dėl ES įslaptintos informacijos apsaugai užtikrinti skirtų saugumo taisyklių (2).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacijos ir (arba) valstybės narės regione teikia logistinę paramą.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas savo įgaliojimų ir atsižvelgdamas į saugumo padėtį jo atsakomybei priskirtoje geografinėje teritorijoje, imasi visų praktiškai įgyvendinamų priemonių viso tiesiogiai jam pavaldaus personalo saugumui užtikrinti, visų pirma:

               a)

               sudarydamas misijai skirtą saugumo planą, grindžiamą EIVT gairėmis, kuriame numatomos misijai skirtos fizinės, organizacinės ir procedūrinės saugumo priemonės, reglamentuojančios saugaus personalo atvykimo į misijos teritoriją ir judėjimo toje teritorijoje valdymą bei saugumo incidentų valdymą, ir numatomas nenumatytų atvejų planas ir misijos evakuacijos planas;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl misijos teritorijoje esančių sąlygų;

               c)

               užtikrindamas, kad prieš atvykstant arba atvykus į misijos teritoriją būtų organizuotas visų ES specialiojo įgaliotinio darbuotojų grupės narių, kurie turi būti dislokuoti už Sąjungos ribų, įskaitant vietoje pasamdytus darbuotojus, atitinkamas mokymas saugumo klausimais, atsižvelgiant į EIVT nustatytą rizikos lygį misijos teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir Tarybai, vyriausiajam įgaliotiniui ir Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios vidurio laikotarpio ir įgaliojimų vykdymo ataskaitų dalį.

         11 straipsnis
   Ataskaitų teikimas
   ES specialusis įgaliotinis PSK ir vyriausiajam įgaliotiniui reguliariai teikia ataskaitas žodžiu ir raštu. ES specialusis įgaliotinis prireikus taip pat teikia ataskaitas Tarybos darbo grupėms. Reguliariai teikiamos ataskaitos raštu platinamos per sistemą COREU. PSK ar vyriausiajam įgaliotiniui rekomendavus, ES specialusis įgaliotinis gali teikti ataskaitas Užsienio reikalų tarybai. Pagal Sutarties 36 straipsnį ES specialusis įgaliotinis gali dalyvauti informuojant Europos Parlamentą.
   12 straipsnis
   Koordinavimas
   1.   ES specialusis įgaliotinis prisideda prie Sąjungos veiksmų vieningumo, suderinamumo ir efektyvumo ir padeda užtikrinti, kad visos Sąjungos priemonės ir valstybių narių veiksmai būtų naudojami suderintai siekiant Sąjungos politikos tikslų. ES specialusis įgaliotinis veikia visapusiškai koordinuodamas savo veiksmus su valstybėmis narėmis ir Komisija, o prireikus ir su kitais tame regione veikiančiais Europos Sąjungos specialiaisiais įgaliotiniais. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Vietos lygiu glaudus ryšys palaikomas su Sąjungos delegacijų vadovais ir valstybių narių atstovybių vadovais, kurie deda visas pastangas, kad padėtų ES specialiajam įgaliotiniui vykdyti jo įgaliojimus. Vietos lygiu ES specialusis įgaliotinis taip pat palaiko ryšius su kitais tarptautiniais bei regioniniais veikėjais.
   13 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. Ne vėliau kaip iki 2013 m. gruodžio mėn. pabaigos ES specialusis įgaliotinis pateikia Tarybai, vyriausiajam įgaliotiniui ir Komisijai pažangos ataskaitą, o įgaliojimų termino pabaigoje – išsamią įgaliojimų vykdymo ataskaitą.
   14 straipsnis
   Įsigaliojimas
   Šis sprendimas įsigalioja jo priėmimo dieną.
   Jis taikomas nuo 2013 m. liepos 1 d.

      Priimta Liuksemburge 2013 m. birželio 24 d.

            Tarybos vardu

            Pirmininkė

         C. ASHTON

      (1)  OL L 188, 2011 7 19, p. 24.

      (2)  OL L 141, 2011 5 27, p. 17.


title: 2013 m. vasario 18 d. Tarybos sprendimas 2013/89/BUSP, kuriuo iš dalies keičiamas Sprendimas 2011/101/BUSP dėl ribojamųjų priemonių Zimbabvei

text:
19.2.2013

               LT

               Europos Sąjungos oficialusis leidinys

               L 46/37

         TARYBOS SPRENDIMAS 2013/89/BUSP
   2013 m. vasario 18 d.
   kuriuo iš dalies keičiamas Sprendimas 2011/101/BUSP dėl ribojamųjų priemonių Zimbabvei
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2011 m. vasario 15 d. Taryba priėmė Sprendimą 2011/101/BUSP (1);

               (2)

               remiantis Sprendimo 2011/101/BUSP peržiūros rezultatais, ribojamosios priemonės turėtų būti atnaujintos iki 2014 m. vasario 20 d.;

               (3)

               tačiau nebėra motyvų tam tikrus asmenis ir subjektus laikyti įtrauktus į asmenų ir subjektų, kuriems taikomos Sprendime 2011/101/BUSP numatytos ribojamosios priemonės, sąrašą;

               (4)

               siekiant sudaryti palankesnes sąlygas Sąjungos ir Zimbabvės Vyriausybės dialogui, turėtų būti toliau laikinai sustabdytas dviem Zimbabvės Vyriausybės bendradarbiavimo atkūrimo grupės nariams, įtrauktiems į sąrašą pagal Sprendimą 2011/101/BUSP, taikomas draudimas keliauti. Be to, draudimo keliauti laikinas sustabdymas turėtų būti išplėstas ir taikomas dar šešiems Zimbabvės Vyriausybės nariams;

               (5)

               Sprendimas 2011/101/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2011/101/BUSP iš dalies keičiamas taip:
   10 straipsnis pakeičiamas taip:

      „10 straipsnis
      1.   Šis sprendimas įsigalioja jo priėmimo dieną.
      2.   Šis sprendimas taikomas iki 2014 m. vasario 20 d.
      3.   4 straipsnio 1 dalyje nurodytos priemonės, tiek, kiek jos taikomos II priede išvardytiems asmenims, laikinai sustabdomos iki 2014 m. vasario 20 d.
      4.   Šis sprendimas nuolat peržiūrimas ir atnaujinamas arba atitinkamai iš dalies keičiamas, jei Taryba mano, kad jo tikslai nebuvo pasiekti.“.

   2 straipsnis
   Sprendimo 2011/101/BUSP I ir II priedai iš dalies keičiami, kaip išdėstyta šio sprendimo priede.
   3 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2013 m. vasario 18 d.

            Tarybos vardu

            Pirmininkė

         C. ASHTON

      (1)  OL L 42, 2011 2 16, p. 6.

      PRIEDAS
      Sprendimo 2011/101/BUSP I ir II priedai iš dalies keičiami taip:

                  1)

                  Iš I priedo išbraukiami šie asmenys ir subjektai:

                              a)

                              Asmenys

                                          Chapfika, David

                                          Chigudu, Tinaye Elisha Nzirasha

                                          Chipanga, Tongesai Shadreck

                                          Kwenda, R.

                                          Mahofa, Shuvai Ben

                                          Mashava, G.

                                          Moyo, Gilbert

                                          Mpabanga, S.

                                          Msipa, Cephas George

                                          Muchono, C.

                                          Mudenge, Isack Stanislaus Gorerazvo

                                          Mudonhi, Columbus

                                          Mugariri, Bothwell

                                          Mumba, Isaac

                                          Mutsvunguma, S.

                                          Nkomo, John Landa

                                          Nyambuya, Michael Reuben

                                          Parirenyatwa, David Pagwese

                                          Rangwani, Dani

                                          Ruwodo, Richard

                                          Zhuwao, Patrick

                              b)

                              Subjektai
                              Divine Homes (PVT) Ltd

                  2)

                  II PRIEDAS papildomas įrašais dėl šių Sprendimo 2011/101/BUSP I PRIEDE išvardytų asmenų:

                              Murerwa, Herbet Muchemwa

                              Mzembi, Walter

                              Nguni, Sylvester Robert

                              Nhema, Francis Chenayimoyo Dunstan

                              Nyoni, Sithembiso Gile Glad

                              Shamu, Webster Kotiwani


title: 2016 m. lapkričio 28 d. Tarybos sprendimas, kuriuo skiriami Europos darbuotojų saugos ir sveikatos agentūros valdybos Danijai, Prancūzijai, Italijai ir Maltai atstovaujantys nariai ir pakaitiniai nariai

text:
1.12.2016

               LT

               Europos Sąjungos oficialusis leidinys

               C 447/7

         TARYBOS SPRENDIMAS
   2016 m. lapkričio 28 d.
   kuriuo skiriami Europos darbuotojų saugos ir sveikatos agentūros valdybos Danijai, Prancūzijai, Italijai ir Maltai atstovaujantys nariai ir pakaitiniai nariai
   (2016/C 447/04)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 1994 m. liepos 18 d. Tarybos reglamentą (EB) Nr. 2062/94 dėl Europos darbuotojų saugos ir sveikatos agentūros įsteigimo (1), ypač į jo 8 straipsnį,
   atsižvelgdama į valstybių narių Vyriausybių ir darbuotojų bei darbdavių organizacijų Tarybai pateiktą kandidatų sąrašus,
   atsižvelgdama į Darbuotojų saugos ir sveikatos patariamojo komiteto narių ir pakaitinių narių sąrašus,
   kadangi:

               (1)

               2016 m. spalio 17 d. sprendimu (2) Taryba paskyrė Europos darbuotojų saugos ir sveikatos agentūros valdybos narius ir pakaitinius narius laikotarpiui nuo 2016 m. lapkričio 8 d. iki 2019 m. lapkričio 7 d.;

               (2)

               Italijos Vyriausybė pateikė papildomas kandidatūras dviem laisvoms vietoms užimti;

               (3)

               darbuotojų organizacija ETUC ir darbdavių organizacija BUSINESSEUROPE pateikė papildomas kandidatūras kelioms vietoms užimti,

         PRIĖMĖ ŠĮ SPRENDIMĄ:
   1 straipsnis
   Europos darbuotojų saugos ir sveikatos agentūros valdybos nariais ir pakaitiniais nariais laikotarpiui iki 2019 m. lapkričio 7 d. skiriami:
   I.   VYRIAUSYBIŲ ATSTOVAI

               Šalis

               Narys

               Pakaitinis narys

               Italija

               Romolo De CAMILLIS

               Alessandra PERA

   II.   DARBUOTOJŲ ORGANIZACIJŲ ATSTOVAI

               Šalis

               Nariai

               Pakaitiniai nariai

               Prancūzija

               Abderrafik ZAIGOUCHE

               Edina LAMOUREUX

               Italija

               Cinzia FRASCHERI

               Marco LUPI

   III.   DARBDAVIŲ ORGANIZACIJŲ ATSTOVAI

               Šalis

               Nariai

               Pakaitiniai nariai

               Danija

               Henrik BACH MORTENSEN

               Lena SØBY

               Prancūzija

               Patrick LEVY

               Nathalie BUET

               Italija

               Fabiola LEUZZI

               Мalta

               Lawrence MIZZI

               Brian ZAHRA

         2 straipsnis
   Narius ir pakaitinius narius, kurių kandidatūros dar nėra pateiktos, Taryba paskiria vėliau.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. lapkričio 28 d.

            Tarybos vardu

            Pirmininkas

         P. ŽIGA

      (1)  OL L 216, 1994 8 20, p. 1.

      (2)  2016 m. spalio 17 d. Tarybos sprendimas, kuriuo skiriami Europos darbuotojų saugos ir sveikatos agentūros valdybos nariai ir pakaitiniai nariai (OL C 386, 2016 10 20, p. 3).


title: 2013 m. kovo 11 d. Tarybos sprendimas 2013/124/BUSP, kuriuo iš dalies keičiamas Sprendimas 2011/235/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Irane

text:
12.3.2013

               LT

               Europos Sąjungos oficialusis leidinys

               L 68/57

         TARYBOS SPRENDIMAS 2013/124/BUSP
   2013 m. kovo 11 d.
   kuriuo iš dalies keičiamas Sprendimas 2011/235/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Irane
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2011 m. balandžio 12 d. Taryba priėmė Sprendimą 2011/235/BUSP (1);

               (2)

               remiantis Sprendimo 2011/235/BUSP peržiūros rezultatais, ribojamųjų priemonių taikymas turėtų būti pratęstas iki 2014 m. balandžio 13 d.;

               (3)

               be to, atsižvelgiant į žmogaus teisių padėties Irane sunkumą, į Sprendimo 2011/235/BUSP priede pateiktą asmenų ir subjektų, kuriems taikomos ribojamosios priemonės, sąrašą turėtų būti įtraukti papildomi asmenys ir papildomas subjektas;

               (4)

               todėl Sprendimas 2011/235/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo 2011/235/BUSP 6 straipsnio 2 dalis pakeičiama taip:

      „2.   Šis sprendimas taikomas iki 2014 m. balandžio 13 d. Jis nuolat peržiūrimas. Prireikus jis atnaujinamas arba iš dalies keičiamas, jeigu Taryba mano, kad jame numatyti tikslai nepasiekti.“

   2 straipsnis
   Šio sprendimo priede išvardyti asmenys ir subjektas įtraukiami į Sprendimo 2011/235/BUSP priede pateiktą sąrašą.
   3 straipsnis
   Šis sprendimas įsigalioja jo paskelbimo dieną.

      Priimta Briuselyje 2013 m. kovo 11 d.

            Tarybos vardu

            Pirmininkė

         C. ASHTON

      (1)  OL L 100, 2011 4 14, p. 51.

      PRIEDAS

         2 straipsnyje nurodytų asmenų ir subjektų sąrašas

         Asmenys

                  Pavardė, vardas

                  Identifikuojamoji informacija

                  Priežastys

                  Įtraukimo į sąrašą data

                  1.

                  RASHIDI AGHDAM, Ali Ashraf

                  Evino kalėjimo vadovas, paskirtas maždaug 2012 m. birželio–liepos mėn. Paskyrus jį vadovu pablogėjo sąlygos kalėjime ir pranešama apie suintensyvėjusį netinkamą elgesį su kaliniais. 2012 m. spalio mėn. devynios kalinės paskelbė bado streiką protestuodamos dėl to, kad kalėjimo prižiūrėtojai pažeidžia jų teises ir žiauriai elgiasi.

                  12.3.2013

                  2.

                  KIASATI Morteza

                  Ahvazo revoliucinio teismo (4 poskyris) teisėjas, paskyręs mirties bausmes keturiems politiniams kaliniams arabams: Taha Heidarian, Abbas Heidarian, Abd al-Rahman Heidarian (trys broliai) ir Ali Sharifi.
                  Jie buvo sulaikyti, kankinami ir pakarti be tinkamo proceso. Šie atvejai ir tinkamo proceso nebuvimas buvo nurodyti JT specialiojo pranešėjo žmogaus teisių Irane klausimais 2012 m. rugsėjo 13 d. pranešime, JT Generalinio Sekretoriaus 2012 m. rugpjūčio 22 d. pranešime dėl Irano, taip pat apie tai pranešė įvairios NVO.

                  12.3.2013

                  3.

                  MOUSSAVI, Seyed Mohammad Bagher

                  Ahvazo revoliucinio teismo (2 poskyris) teisėjas, 2012 m. kovo 17 d. paskyręs mirties bausmes penkiems ahvaziečiams arabams (Mohammad Ali Amouri, Hashem Sha'bani Amouri, Hadi Rashedi, Sayed Jaber Alboshoka, Sayed Mokhtar Alboshoka) už „nacionaliniam saugumui pavojingą veiklą“ ir „priešiškumą Dievui“.
                  2013 m. sausio 9 d. Irano Aukščiausiasis Teismas bausmes patvirtino. NVO pranešė, kad šie penki asmenys daugiau nei metus buvo sulaikyti nepateikus kaltinimų, kankinami ir nuteisti be tinkamo proceso.

                  12.3.2013

                  4.

                  SARAFRAZ, Mohammad (Dr.)
                  (dar žinomas kaip: Haj-agha Sarafraz)

                  Gimimo data: apytiksliai 1963 m.
                  Gimimo vieta: Tehran
                  Gyvenamoji vieta: Tehran
                  Darbo vieta: IRIB ir Press TV būstinė, Tehran

                  IRIB World Service ir Press TV vadovas, atsakingas už visus sprendimus dėl programų sudarymo. Glaudžiai susijęs su valstybės saugumo aparatu. Jam vadovaujant Press TV kartu su IRIB bendradarbiavo su Irano saugumo tarnybomis bei prokurorais ir savaitinės programos „Iranas šiandien“ metu transliavo prievarta išgaunamus sulaikytųjų prisipažinimus, įskaitant Irano ir Kanados žurnalisto bei filmų kūrėjo Maziar Bahari prisipažinimą. Nepriklausoma ryšių reguliavimo tarnyba OFCOM 2011 m. Jungtinėje Karalystėje skyrė 100 000 GBP baudą Press TV už M. Bahari prisipažinimo, kuris buvo filmuojamas kalėjime naudojant prievartą prieš M. Bahari, transliavimą.
                  Todėl M. Sarafraz bendradarbiavo pažeidžiant teisę į tinkamą procesą ir teisingą bylos nagrinėjimą.

                  12.3.2013

                  5.

                  JAFARI, Asadollah

                  Mazandarano provincijos prokuroras; NVO yra pranešusios, kad jis yra atsakingas už neteisėtus bahajų sulaikymus ir jų teisių pažeidimus nuo pirminio sulaikymo iki laikymo vienutėse Žvalgybos įkalinimo centre. NVO dokumentais patvirtino šešis konkrečius pavyzdžius, kai buvo pažeistas tinkamas procesas, be kita ko, 2011 m. ir 2012 m.

                  12.3.2013

                  6.

                  EMADI, Hamid Reza
                  (dar žinomas kaip: Hamidreza Emadi)

                  Gimimo data: apytiksliai 1973 m.
                  Gimimo vieta: Hamedan
                  Gyvenamoji vieta: Tehran
                  Darbo vieta: Press TV būstinė, Tehran.

                     Press TV Naujienų tarnybos direktorius. Atsakingas už prievarta išgaunamų sulaikytųjų, įskaitant žurnalistus, politikos aktyvistus, kurdų ir arabų mažumų atstovus, prisipažinimų gamybą ir transliavimą, pažeidžiant tarptautiniu mastu pripažintas teises į teisingą bylos nagrinėjimą ir tinkamą procesą. Nepriklausoma ryšių reguliavimo tarnyba OFCOM 2011 m. Jungtinėje Karalystėje skyrė 100 000 GBP baudą Press TV už Irano ir Kanados žurnalisto ir filmų kūrėjo Maziar Bahari prievarta išgauto prisipažinimo, kuris buvo filmuojamas kalėjime naudojant prievartą prieš M. Bahari, transliavimą. NVO yra pranešusios daugiau Press TV transliuotų prievarta išgaunamų prisipažinimų pavyzdžių. Todėl H. R. Emadi bendradarbiavo pažeidžiant teisę į tinkamą procesą ir teisingą bylos nagrinėjimą.

                  12.3.2013

                  7.

                  HAMLBAR, Rahim

                  Tebrizo revoliucinio teismo (1 poskyris) teisėjas. Atsakingas už žurnalistams, azerbaidžaniečių etninės mažumos atstovams ir darbuotojų teisių aktyvistams skirtas sunkias bausmes, apkaltinus juos šnipinėjimu, nacionaliniam saugumui pavojinga veikla, propaganda prieš Irano režimą ir Irano vadovo įžeidimu. Pranešta, kad jo sprendimai dažnai buvo priimami nesilaikant tinkamo proceso, o iš sulaikytųjų buvo prievarta išgaunami neteisingi prisipažinimai. Daug dėmesio sulaukė byla, susijusi su 20 darbininkų savanorių, kurie teikė pagalbą po žemės drebėjimo, įvykusio 2012 m. rugpjūčio mėn. Irane; jis jiems skyrė įkalinimo bausmes už tai, kad jie bandė padėti žemės drebėjimo aukoms. Teismas nusprendė, kad darbininkai kalti dėl „bendradarbiavimo organizuojant sambūrį ir sąmokslą siekiant įvykdyti nusikaltimus prieš nacionalinį saugumą“.

                  12.3.2013

                  8.

                  MUSAVI-TABAR, Seyyed Reza

                  Širazo revoliucinės prokuratūros vadovas. Atsakingas už politinių aktyvistų, žurnalistų, žmogaus teisių gynėjų, bahajų ir sąžinės kalinių neteisėtus sulaikymus ir netinkamą elgesį su jais; jie buvo persekiojami, kankinami, tardomi, jiems nebuvo leista turėti advokatų ir neužtikrintas tinkamas procesas. NVO yra pranešusios, kad S. R. Musavi-Tabar pasirašinėjo teismo sprendimus pagarsėjusioje Įkalinimo įstaigoje Nr. 100 (vyrų kalėjimas), įskaitant sprendimą bahają kalinę Raha Sabet trejiems metams uždaryti į vienutę.

                  12.3.2013

                  9.

                  KHORAMABADI, Abdolsamad

                  Nusikalstamo turinio pavyzdžių nustatymo komisijos vadovas

                  Abdolsamad Khoramabadi yra Nusikalstamo turinio pavyzdžių nustatymo komisijos – vyriausybinės organizacijos, atsakingos už interneto cenzūrą ir kovą su elektroniniais nusikaltimais – vadovas. Jam vadovaujant ši komisija „elektroninį nusikaltimą“ apibrėžė keliomis abstrakčiomis kategorijomis, pagal kurias nusikaltimu laikomas režimui nepalankaus turinio kūrimas ir skelbimas. Jis atsakingas už daugelio opozicijos tinklaviečių, elektroninių laikraščių, tinklaraščių ir žmogaus teisių srityje veikiančių NVO tinklaviečių uždarymą ir prieigos prie jų uždraudimą, o nuo 2012 m. rugsėjo mėn. – už prieigos prie Google bei Gmail uždraudimą. Jis ir ši komisija aktyviai prisidėjo prie veiksmų, dėl kurių 2012 m. lapkričio mėn. įkalinimo metu mirė tinklaraštininkas Sattar Beheshti. Todėl jo vadovaujama komisija yra tiesiogiai atsakinga už nuolat pažeidžiamas žmogaus teises, visų pirma už tai, kad plačiajai visuomenei draudžiama prieiga prie tam tikrų tinklaviečių ir jos yra filtruojamos, ir už tai, kad kartais visiškai negalima prieiga prie interneto.

                  12.3.2013

         Subjektai

                  Pavadinimas

                  Identifikuojamoji informacija

                  Priežastys

                  Įtraukimo į sąrašą data

                  1.

                  Organizuoto nusikalstamumo tyrimo centras (kitas pavadinimas: Kovos su elektroniniais nusikaltimais biuras arba Kovos su elektroniniais nusikaltimais policija)
                  (angl. Center to Investigate Organized Crime (kitas pavadinimas: Cyber Crime Office arba Cyber Police)

                  Vieta: Tehran, Iranas
                  Tinklavietė: http://www.cyberpolice.ir

                  Irano kovos su elektroniniais nusikaltimais policija yra Irano Islamo Respublikos policijos padalinys, įsteigtas 2011 m. sausio mėn., jam vadovauja Esmail Ahmadi-Moqaddam (įtrauktas į sąrašą). Pagal spaudos pranešimus policijos vadas E. Ahmadi-Moqaddam pabrėžė, kad Kovos su elektroniniais nusikaltimais policija užsiims antirevoliucinėmis ir disidentų grupėmis, kurios 2009 m. naudojosi internetiniais socialiniais tinklais, kad sukeltų protestus prieš dar kartą išrinktą Prezidentą Mahmoud Ahmadinejad.
                  2012 m. sausio mėn. Kovos su elektroniniais nusikaltimais policija paskelbė naujas interneto kavinėms skirtas gaires, pagal kurias naudotojai turi pateikti asmeninę informaciją, kurią kavinių savininkai turi saugoti šešis mėnesius; jie taip pat turi saugoti naudotojų aplankytų tinklaviečių sąrašą. Be to, taisyklės reikalauja, kad kavinių savininkai įrengtų apsauginę vaizdo stebėjimo sistemą ir šešis mėnesius saugotų įrašus. Pagal šias naujas taisykles gali būti užvestas žurnalas, kurį valdžios institucijos gali naudoti norėdamos susekti aktyvistus arba bet kokį asmenį, kurio veikla laikoma pavojinga nacionaliniam saugumui.
                  2012 m. birželio mėn. Irano žiniasklaida pranešė, kad Kovos su elektroniniais nusikaltimais policija pradės taikyti priemones prieš virtualiuosius privačiuosius tinklus (VPN).
                  2012 m. spalio 30 d. Kovos su elektroniniais nusikaltimais policija suėmė tinklaraštininką Sattar Beheshti (teigiama, kad suėmimas vyko neturint orderio) dėl „socialiniuose tinkluose ir Facebook vykdomos nacionaliniam saugumui pavojingos veiklos“. S. Beheshti savo tinklaraštyje kritikavo Irano Vyriausybę. Lapkričio 3 d. S. Beheshti buvo rastas negyvas savo kalėjimo kameroje; manoma, kad jį nukankino Kovos su elektroniniais nusikaltimais policijos pareigūnai.

                  12.3.2013